Didakwa lagi rasuah tutup kes kematian akibat Covid-19
Oleh NUZULSHAM SHAMSUDDIN

7 Mac 2022, 3:24 pm
KUALA LUMPUR – Seorang pemilik syarikat kawalan keselamatan yang sebelum ini, didakwa atas lapan pertuduhan rasuah menutup kes kematian pekerja asing akibat Covid-19, didakwa lagi di Mahkamah Sesyen di sini hari ini atas empat pertuduhan membabitkan kesalahan sama.
Bagaimanapun tertuduh C. Mahenthiran ,51, mengaku tidak bersalah selepas kedua-dua pertuduhan dibacakan terhadapnya di hadapan Hakim Suzana Hussin.
Mengikut pertuduhan pertama dan kedua, Mahenthiran didakwa secara rasuah menerima suapan berjumlah RM200,000 daripada seorang lelaki berusia 51 tahun untuk membantunya daripada dikenakan tindakan dan menutup kes kematian pekerja asing yang merupakan warga Bangladesh akibat Covid-19.
Kedua-dua kesalahan itu didakwa dilakukan masing-masing di hadapan sebuah premis di Taman Sri Ehsan dan hadapan sebuah bank di Kepong di sini pada 29 Julai dan 3 Ogos 2021.
Bagi kedua-dua kesalahan itu pertuduhan itu dikemukakan mengikut Seksyen 16(a)(A) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24(1) akta sama.
Hukuman bagi seksyen itu memperuntukkan hukuman penjara maksimum 20 tahun dan boleh dikenakan denda lima kali ganda nilai suapan atau RM10,000 atau mana-mana yang lebih tinggi jika sabit kesalahan.

Dalam prosiding sama, tertuduh turut mengaku tidak bersalah atas dua lagi pertuduhan pilihan iaitu memperdaya mangsa sama bahawa tertuduh boleh menutup kes kematian warga asing itu sehingga mendorong mangsa menyerahkan wang yang didakwa mengikut Seksyen 417 Kanun Keseksaan yang memperuntukkan hukuman penjara lima tahun atau denda atau kedua-duanya.
Terdahulu, Pegawai Pendakwa SPRM Selangor, Mohd. Aliff Shaharuzaman menawarkan jumlah jaminan RM50,000 bagi kedua-dua pertuduhan selain memohon kes yang dipertuduhkan hari ini dipindahkan ke Mahkaman Sesyen Shah Alam.
“Ini kerana kes di Mahkamah Sesyen Shah Alam yang pernah dituduh sebelum ini membabitkan saksi-saksi dan siasatan kes sama,” kata Mohd. Aliff. – KOSMO! ONLINE.


‘Kesian pak cik jual sayur bawah panas, tiada siapa beli’
Oleh KOSMO!

7 Mac 2022, 3:53 pm
PETALING JAYA – Seorang suami, bapa tidak pernah memikirkan rasa penat dalam mencari rezeki buat menyara keluarga tersayang walaupun mereka berdepan dengan pelbagai kesukaran untuk mendapatkan hasil.
Situasi ini turut dilalui oleh seorang warga emas yang bekerja sebagai penjual sayur di bahu jalan berhampiran kawasan Kampung Lahar Yooi, Tasek Gelugor.
Kisahnya dikongsikan oleh seorang pengguna media sosial, Nur Aina apabila dia memuat naik hantaran menyeru orang ramai yang tinggal di kawasan sekitar lokasi untuk singgah membeli sayur-sayuran pak cik tersebut.
Katanya, sekiranya tidak mahu membeli, boleh hulurkan bantuan yang mampu untuk bersama-sama membantu pak cik itu.
“Minta tolong sahabat-sahabat yang tinggal di kawasan Kampung Lahar Yoii, Tasek Gelugor yang mana berdekatan tolong beli sayur-sayuran kat pak cik ini.
“Kesian dia tengah panas jual sayur tak ada siapa pun beli dekat dia, tak mahu beli sayur pun, sedekah la sikit.

“Hari ini kita tolong orang, esok lusa orang tolong kita,” tulisnya menerusi hantaran di Facebook baru-baru ini.
Difahamkan juga, sebelum ini pak cik tersebut berniaga di pasar malam kawasan sekitar namun, sejak pandemik Covid-19 melanda negara, dia mengalami kesukaran untuk mendapatkan pelanggan sehingga sanggup berniaga di bahu jalan dan merata-rata tempat.
Sehubungan itu, perkongsian Nur Aina telah berjaya mendapat perhatian orang ramai sehingga perniagaan sayur-sayuran pak cik tersebut habis diborong.- KOSMO! ONLINE


Sebak terima diploma anak meninggal dunia
Oleh ZAKKINA WATI AHMAD TARMIZI

7 Mac 2022, 3:05 pm
SEREMBAN – Sepasang suami isteri sebak selepas hadir untuk menerima sendiri sijil diploma bagi Allahyarham anak mereka pada Majlis Konvokesyen Kolej Universiti Agrosains Malaysia (UCAM) Ke-19 yang diadakan di Nilai di sini hari ini.
Abd. Razak Isa, 57 dan isterinya Najah Aspalela Alias, 52, dari Kampung Tedung, Lanchang, Temerloh, Pahang hadir menaiki pentas bagi mewakili Allahyarham Hanis Nuraishah Nasuha yang merupakan graduan Diploma Sains Pertanian di UCAM, Alor Gajah, Melaka.
Abd. Razak berkata, anaknya itu meninggal dunia pada 14 Julai tahun lalu akibat kemalangan selepas terbabas sendiri ketika menunggang motosikal selepas pulang dari tempat kerja.
“Arwah anak saya sudah menamatkan Diploma Sains Pertanian pada tahun lepas dan bekerja di sebuah syarikat di Lanchang, Temerloh selama sebulan setengah sebelum meninggal dunia akibat kemalangan jalan raya pada 14 Julai tahun lalu.
“Saya agak sebak dan sedih kerana mewakili arwah hari ini. Saya dan isteri gagahkan juga menaiki pentas untuk mengambil sijil arwah pada hari ini,” katanya ketika ditemui pemberita selepas Majlis Konvokesyen UCAM Kali ke-19 yang berlangsung di Dewan Tuanku Canselor Universiti Sains Islam Malaysia (USIM) Nilai hari ini. – KOSMO ONLINE


Wanita kesal, pekerja kedai cakap kesat, hempas barang
Oleh KOSMO!

7 Mac 2022, 2:25 pm
PETALING JAYA – Sebagai seorang pekerja yang berhadapan dengan orang ramai pastinya perlu ada kesabaran yang tinggi dalam melayani pelbagai ragam pelanggan.
Namun, mereka juga perlulah sentiasa bersikap lembut dan menjaga bahasa percakapan ketika bersama pelanggan agar tidak mendatangkan persepsi buruk terhadap kualiti kerja dan syarikat perniagaan tersebut.
Baru-baru ini tular di media sosial mengenai perkongsian seorang wanita yang menceritakan tentang kejadian melibatkan sikap pekerja di sebuah kedai serbaneka sehingga mengundang pelbagai reaksi daripada orang ramai.
Seperti kebiasaannya, apabila pesanan telah dibuat, pelanggan akan menunggu seketika sehingga pesanan siap disediakan di ruang kaunter dan pekerja di sana akan memanggil nama atau nombor giliran.
Menerusi hantarannya di TikTok, dia memaklumkan pekerja di kedai berkenaan tidak membuat sebarang panggilan dan hanya meletakkan pesanan begitu sahaja di atas meja.
“Tak lama lepas itu, ada pesanan yang telah siap dan pekerja sana hanya letak atas meja dan biar tanpa panggil sesiapa atau nombor giliran.

“Orang depan suami saya ambil semua pesanan yang ada atas meja, tiada siapa tanya dan tengok,” tulisnya.
Selepas lama menunggu, suaminya telah bertanya kepada pekerja kedai serbaneka itu mengenai pesanannya yang masih belum disiapkan.
“Lepas itu suami saya tanya mengenai pesanan yang dah dibuat, kemudian pekerja tu cakap dah ada atas meja dan suami cakap orang depan tadi dah ambil semua,” katanya.
Malah pekerja berkenaan juga sempat berkata perkataan kesat dan menghempas barang sebelum menyediakan pesanan yang baru untuknya.- KOSMO! ONLINE


Tumbuk, tendang rakan serumah kerana ditegur
Oleh DIYANATUL ATIQAH ZAKARYA

7 Mac 2022, 2:40 pm
MELAKA – Padah menumbuk dan menendang rakan serumahnya hanya kerana tidak berpuas hati ditegur, seorang pencuci kereta terpaksa membayar RM1,500 selepas mengaku salah di Mahkamah Majistret, di sini, hari ini.
Majistret Nabiha Mohd. Noor, menjatuhkan hukuman itu terhadap tertuduh Muhamad Zulhilmi Sholehat, 28, yang membuat pengakuan tersebut sejurus pertuduhan dibacakan oleh jurubahasa mahkamah.
Mengikut pertuduhan, tertuduh bersama-sama seorang lagi yang masih belum dituduh didapati dengan sengaja mendatangkan cedera terhadap, Yazmi Yahya, dengan cara menumbuk serta menendang mangsa.
Tindakan itu dilakukan tertuduh kira-kira pukul 11.50 malam di sebuah rumah pangsapuri di Bukit Katil pada 24 Februari lalu.
Bagi kesalahan itu, tertuduh didakwa mengikut Seksyen 323 Kanun Keseksaan dan dibaca bersama Seksyen 34 Kanun Keseksaan yang memperuntukkan hukuman penjara sehingga setahun atau denda maksimum RM2,000 atau kedua-duanya sekali.
Mengikut fakta kes, kejadian berlaku apabila mangsa telah menegur tertuduh mengenai sikapnya yang didakwa suka membawa masuk individu tidak dikenali serta mencurigakan ke dalam rumah. – KOSMO! ONLINE.


Eskalator LRT Putra Ampang Park terbakar
7 Mac 2022, 2:35 pm
KUALA LUMPUR – Litar pintas yang berlaku pada suis box kawalan dipercayai punca eskalator di Stesen Transit Aliran Ringan (LRT) Putra Ampang Park, Jalan Ampang dekat sini terbakar awal pagi tadi.
Ketua Polis Daerah Dang Wangi, Asisten Komisioner Noor Delhan Yahaya berkata, kejadian itu dipercayai bermula pada suis kawalan dan ada kena mengena dengan litar pintas sebelum terbakar.
“Kebakaran itu telah menyebabkan kerosakan pada eskalator dan bumbung. Bagaimanapun tiada kemalangan jiwa dilaporkan.
“Justeru itu, pihak pengurusan telah menutup operasi eskalator kepada orang ramai sebagai langkah keselamatan,” ujarnya ketika dihubungi Kosmo! hari ini. – KOSMO! ONLINE


18 Tabika Kemas rosak akibat banjir
Oleh YATIMIN ABDULLAH

7 Mac 2022, 4:05 pm
RANTAU PANJANG – Sebanyak 18 buah Taman Bimbingan Kanak-Kanak (Tabika) Jabatan Kemajuan Masyarakat (Kemas) di Parlimen Rantau Panjang dan Pasir Mas mengalami kerosakan teruk akibat musibah banjir pada penghujung Februari lalu.
Pengarah Kemas Kelantan, Hashim Alang Abdul Hamid berkata, kerosakan itu melibatkan sturuktur bangunan, perabot, bahan pengajaran dan pembelajaran.
Menurutnya, kerugian yang dialami akibat musibah berkenaan dianggarkan berjumlah RM300,000.
“Daripada jumlah tersebut sebanyak 10 buah tabika di Rantau Panjang dan lapan di Pasir Mas telah mengalami kerosakan teruk semasa banjir.
“Kemas Kelantan memberi jaminan sesi pembelajaran pada persekolahan hujung bulan ini tidak akan terganggu meskipun ada premis Tabika mengalami kerosakan teruk,” katanya selepas bergotong-royong membersihkan Tabika Kemas di Kompleks Unit Pencegah Penyeludupan (UPP) Rantau Panjang di sini hari ini.
Mengulas lanjut, Hashim memberitahu, kerja-kerja gotong-royong itu dilakukan secara sukarela oleh kakitangan Kemas bagi memastikan premis dapat beroperasi mengikut jadual. – KOSMO! ONLINE


Hujan berterusan di Sabah hingga Rabu
Oleh NUR HUDA MUSA

7 Mac 2022, 3:28 pm
PETALING JAYA – Jabatan Meteorologi Malaysia (MetMalaysia) mengeluarkan amaran hujan berterusan di negeri Sabah sehingga 9 Mac ini.
MetMalaysia dalam hantaran di Facebooknya berkata, antara kawasan yang dijangka dilanda cuaca hujan berterusan ialah di Pantai Barat pada Rabu ini.
“Hujan berterusan juga dijangka berlaku di negeri Sabah: Sandakan (Telupid, Kinabatangan, Beluran dan Sandakan) dan Kudat dalam tempoh Selasa, 8 Mac 2022 sehingga Rabu, 9 Mac 2022,” katanya di sini hari ini.
Tambah kenyataan itu katanya, amaran hujan berterusan (Bahaya) dikeluarkan apabila terdapat tanda-tanda yang menunjukkan hujan atau ribut petir sedang atau dijangka berlaku dengan jumlah hujan melebihi 150 milimeter (mm) dalam tempoh 24 jam.
“Amaran hujan berterusan (Buruk) dikeluarkan apabila terdapat tanda-tanda yang menunjukkan hujan atau ribut petir sedang atau dijangka berlaku dengan jumlah hujan melebihi 60mm dalam tempoh enam jam.
“Sementara itu, amaran hujan berterusan (Waspada) pula dikeluarkan apabila terdapat tanda-tanda yang menunjukkan hujan atau ribut petir sedang atau dijangka berlaku melebihi enam jam dalam tempoh tersebut di sesuatu kawasan,” jelasnya.

Dalam perkembangan lain, MetMalaysia berkata, beberapa daerah di 11 buah negeri dikenakan amaran ribut petir sehingga pukul 7 malam ini.
Negeri yang terlibat ialah seluruh Perak, Wilayah Persekutuan Kuala Lumpur, Putrajaya, Negeri Sembilan, Melaka, dan Selangor.
Sementara itu, keadaan sama turut dijangka berlaku di beberapa daerah di negeri Kedah, Pulau Pinang, Pahang, Johor dan Sabah. – KOSMO! ONLINE


Jadi ‘pokok bunga’, trofi Grammy? Ini penjelasan Aina Abdul
Oleh MOHD. HAIKAL ISA

7 Mac 2022, 4:22 pm
PETALING JAYA – Tidak pernah gagal mencuri tumpuan dengan fesyen ganjilnya, penyanyi Aina Abdul sekali lagi menjadi perbualan umum apabila memilih untuk menjadi ‘pokok bunga’ dan trofi keemasan berprestij ‘Grammy’ pada Anugerah Juara Lagu ke-36.
Aina atau nama sebenarnya, Nurul Aina Abdul Ghani menjelaskan, baju kedua yang digayakan untuk lagu Sepi mendapat inspirasi daripada trofi ulung dunia, Grammy Awards.
“Sebenarnya, baju itu inspirasi daripada trofi Grammy Awards, Oscar dan termasuklah trofi AJL yang bersalut dan berona emas.
“Kita nak beritahu walaupun tak menang, kita tetap akan rasa seperti pemenang. Terima kasih kepada pereka busana tersebut, Tengku Syahmi. Dia juga orang sama yang buat baju ketika era ‘berdarah’ lagu Sumpah dahulu,” katanya kepada Kosmo! Online.
Aina ditemui pada sesi sidang media usai AJL36 melabuhkan tirai pada Ahad yang menyaksikan dirinya diangkat sebagai pemenang Vokal Terbaik dan Penyanyi Pilihan Popular (bersama Khai bahar menerusi lagu Nafas Cinta).
Menyentuh tentang busana menjadi ‘pokok bunga’ yang digayakan ketika mendendangkan lagu Nafas Cinta, Aina, 29, dirinya sengaja memberi simbolik bunga mekar sesuai dengan perjalanan lagu didendangkan.

“Busana pertama (bunga) daripada Melinda Looi. Beliau beri input (pendapat) yang sangat baik. Saya cakap nak satu tema yang membawa maksud mekar berkembang sesuai dengan lagu.
“Akhirnya, jadi busana yang mega bertemakan bunga. Kami gunakan banyak ranting, bunga hidup dan juga bunga plastik,” jelasnya.
Sejak awal pembabitan dalam AJL, Aina acapkali mencuri tumpuan dalam acara muzik tersebut. Ketika bertanding menerusi tiket Sumpah dua tahun lalu, dirinya dikecam kerana busananya ‘berdarah’ sehingga ada melabel persembahan sebagai mempromosi perbuatan membunuh diri.
Edisi tahun lalu, Aina juga memercik kontroversi dan sensasi tersendiri apabila busana digayakan ketika menyanyikan lagu Semalam disamakan dengan bungkusan kuih almond London. – KOSMO! ONLINE


Penyokong politik berperang mulut gara-gara bendera
Oleh KHAIRUL MOHD. ALI

7 Mac 2022, 12:54 pm
ISKANDAR PUTERI – Satu rakaman video dua kumpulan penyokong parti politik berperang mulut dipercayai tidak berpuas hati dengan tindakan seorang lelaki memasang bendera di kawasan mereka.
Dalam rakaman berdurasi tiga minit 10 saat itu memaparkan sekumpulan lelaki menahan dan memarahi seorang lelaki lain yang menaiki sebuah kenderaan.
Kumpulan penyokong difahamkan bertindak sedemikian selepas tidak berpuas hati dengan tindakan lelaki terbabit memasang bendera parti politik di kawasan kampung mereka.
Ketua Polis Daerah Iskandar Puteri, Asisten Komisioner Dzulkhairi Mukhtar berkata, pihaknya mengesan insiden itu pada pukul 6 petang semalam.
“Polis mengesan satu rakaman video tular membabitkan pertengkaran antara dua penyokong parti politik berbeza berlaku di daerah Iskandar Puteri.
“Namun sehingga kini tiada sebarang laporan polis yang diterima berhubung kejadian berkenaan, sehubungan itu polis menyeru saksi kejadian untuk tampil mambantu siasatan,” katanya dalam satu kenyataan, di sini hari ini.

Dzulkhairi menasihatkan parti-parti politik dan penyokong mereka untuk sentiasa mengawal tingkah laku dan emosi mereka sepanjang pelaksanaan Pilihan Raya Negeri (PRN) Johor agar tidak terlibat dengan insiden tidak diingini.-KOSMO! ONLINE


Asghar Khan dilantik Panglima Tentera Udara ke-20
7 Mac 2022, 2:16 pm
SUBANG – Jeneral Datuk Seri Mohd. Asghar Khan Goriman Khan dilantik menjadi Panglima Tentera Udara (PTU) ke-20 berkuat kuasa hari ini.
Beliau sebelum ini memegang jawatan Timbalan Panglima TUDM menggantikan Tan Sri Ackbal Abdul Samad yang akan bersara wajib bermula September ini.
Majlis Serah Terima Tugas PTU diadakan di Pangkalan Tentera Udara, Subang, antara Ackbal dan Mohd. Asghar Khan disaksikan Panglima Angkatan Tentera (PAT), Jeneral Tan Sri Affendi Buang.
Dalam pada itu, Ackbal berkata, dia berterima kasih buat semua peringkat kepimpinan di atas kerjasama dan sokongan yang telah dicurahkan sepanjang perkhidmatannya.
“Saya amat bertuah dan berbangga kerana saya telah dikuatkan semangat untuk menjalankan tugas sebagai PTU kerana telah mendapat sokongan yang begitu jitu lagi mantap daripada barisan para-para pemimpin di dalam TUDM.
“Sokongan daripada seluruh warga TUDM tidak kira pangkat, perajurit lelaki mahupun wanita dan barisan petugas awam telah bersama saya untuk memulakan suatu pembaharuan dalam budaya kerja agar ianya berkualiti, relevan lagi berkesan.- KOSMO! ONLINE


Aksi babak kedua bantu julang Chelsea
Oleh KOSMO!

7 Mac 2022, 1:00 pm
BURNLEY – Pengurus Chelsea, Thomas Tuchel memuji barisan pemainnya selepas berjaya membelasah Burnley 4-0 dalam saingan Liga Perdana Inggeris (EPL) di Turf Moor malam kelmarin.
Dua gol menerusi Kai Havertz selain masing-masing satu gol jaringan Reece James dan Christian Pulisic memastikan The Blues terus mengukuhkan kedudukan dalam kelompok empat kedudukan teratas liga.
Meskipun menampilkan aksi agak membosankan pada separuh masa pertama, namun Chelsea menunjukkan kebangkitan dalam 45 minit berikutnya, sekali gus berjaya membolosi pintu gol pasukan tuan rumah.
“Gol pertama sangat membantu pasukan untuk melakar kebangkitan. Dalam perlawanan yang sukar seperti ini, jaringan sebegitu mampu untuk menyuntik semangat semua pemain.
“Secara keseluruhan, saya gembira dengan prestasi pemain kerana bukan mudah untuk bermain di Turf Moor. Ini membuktikan kami sudah semakin baik pada setiap perlawanan,” kata pengendali dari Jerman itu.
Beliau yang juga bekas jurulatih Paris Saint-Germain (PSG) bagaimanapun tidak berpuas hati dengan keadaan padang sehingga menyebabkan The Blues sukar untuk menampilkan corak permainan lebih pantas.

“Keadaan permukaan padang sangat kering dan sukar untuk para pemain bermain seperti biasa. Bagaimanapun, saya lega kerana kami dapat bangkit di separuh masa kedua, sekali gus dapat memenangi perlawanan ini,” ujarnya. – AGENSI


Vaksin melalui mulut, semburan hidung dibangunkan
Oleh MOHD RIDZAUDDIN ROSLAN

7 Mac 2022, 2:20 pm
KUALA LUMPUR – Malaysia melalui Pelan Hala Tuju Pembangunan Vaksin Negara (PPVN) sedang membangunkan kaedah pemberian vaksin kepada orang ramai menggunakan konsep semburan hidung serta secara terus melalui mulut manusia.
Timbalan Menteri Sains, Teknologi dan Inovasi, Datuk Ahmad Amzad Hashim berkata, pemberian vaksin menggunakan kaedah berbeza itu dibangunkan berikutan ada rakyat yang mempunyai ketakutan terhadap jarum atau picagari.
“Seperti yang kita ketahui, antara ketakutan rakyat ialah takut kepada jarum suntikan, maka antara pembangunan sedang diusahakan termasukah pemberian vaksin secara mulut dan semburan hidung,” katanya di Dewan Rakyat di sini tadi.
Beliau berkata demikian bagi menjawab soalan tambahan Wog Kah Woh (PH-Ipoh Timur) yang mahu mengetahui sama ada PPVN tertumpu vaksin Covid-19 sahaja atau terdapat vaksin lain juga.
Dalam pada itu, bercakap mengenai PPVN, Ahmad Amzad berkata, program itu turut memberi tumpuan kepada penghasilan vaksin untuk pelbagai penyakit manusia dan bukannya tertumpu kepada Covid-19 semata-mata. -KOSMO! ONLINE


Empat lelaki aktif edar syabu, heroin dicekup
Oleh SAFINA RAMLI

7 Mac 2022, 1:29 pm
GEORGE TOWN – Empat lelaki tempatan yang aktif mengedar dadah jenis syabu dan heroin di daerah Timur Laut di sini ditahan polis dalam enam serbuan berasingan di sekitar daerah itu Rabu lalu.
Dalam operasi yang bermula pukul 12 tengah hari dan berakhir hingga tengah malam itu, polis turut merampas dadah jenis heroin serta syabu yang keseluruhannya seberat 4.2 kilogram, bernilai RM79,116.
Difahamkan, kesemua dadah berkenaan dipercayai diperoleh daripada pihak lain sebelum suspek-suspek yang merupakan penganggur berusia 31 hingga 21 tahun itu membungkus dan mengedarkannya semula kepada pembeli.
Ketua Polis Daerah Timur Laut, Asisten Komisioner Soffian Santong berkata, suspek lelaki berusia 31 tahun ditahan di kawasan tempat letak kereta di Sungai Dua di sini sebelum menyerbu sebuah flat dan menahan seorang lagi lelaki berumur 31 tahun bersama 960 gram (g) heroin.
“Polis seterusnya membuat serbuan ketiga di sebuah rumah flat di Paya Terubong dan merampas sembilan paket mengandungi 3,349.5 g heroin serta 11 paket syabu (291 g).
“Kemudiannya, seorang lagi lelaki berusia 21 tahun ditahan dalam serbuan di tempat letak kereta sebuah flat sebelum menyerbu stor di kawasan sama dan merampas 332 g heroin dan 179 g syabu,” katanya pada sidang akhbar di Ibu Pejabat Polis Daerah Timur Laut di sini hari ini.- KOSMO! ONLINE


Bekas pengerusi LFSA didakwa guna kedudukan
Oleh NUZULSHAM SHAMSUDDIN

7 Mac 2022, 1:23 pm
KUALA LUMPUR – Seorang bekas pengerusi Lembaga Perkhidmatan Kewangan Labuan (LFSA) didakwa di dua Mahkamah Sesyen di sini hari ini atas dua pertuduhan menggunakan kedudukannya untuk melindungi daripada diambil tindakan dan tidak mengisytiharkan kepentingannya sebagai pengarah dalam sebuah institusi kewangan Labuan, dua tahun lalu.
Bagaimanapun tertuduh Datuk Azizan Abd. Rahman, 67, mengaku tidak bersalah selepas kedua-dua  pertuduhan dibacakan terhadapnya dibacakan secara berasingan di hadapan Hakim Rozina Ayob dan Azura Alwi.
Di hadapan hakim Rozina, tertuduh didakwa telah menggunakan kedudukannya untuk suapan iaitu perlindungan daripada apa-apa tindakan yang boleh diambil oleh LFSA ke atas syarikat Kensington Trust Labuan Limited yang mana tertuduh adalah pengarah dan pegawai amanah di syarikat itu.
Kesalahan itu didakwa dilakukan di Pejabat Lembaga Perkhidmatan Kewangan Labuan, Tingkat 10, Mercu UEM, KL Sentral di sini pada 17 November 2020.
Dia dituduh mengikut Seksyen 23(1) Akta Suruhanjaya Pencegahan Rasuah Malaysia (SPRM) 2009 dan boleh dihukum mengikut Seksyen 24(1) akta sama yang membawa hukuman penjara maksimum 20 tahun dan denda lima kali nilai suapan atau RM10,000 mengikut mana lebih tinggi, jika sabit kesalahan.
Semasa prosiding, Timbalan Pendakwa Raya Ahmad Akram Gharib berkata pihak-pihak bersetuju supaya tertuduh diberikan jaminan RM50,000 dengan seorang penjamin dan pendakwaan memohon pasport tertuduh diserahkan kepada mahkamah.

Peguam Shamsul Sulaiman yang mewakili Azizan mengesahkan jumlah wang jaminan yang dipersetujui kedua-dua pihak selain turut memaklumkan anak guamnya tidak mempunyai risiko untuk melarikan diri.
Hakim Rozina kemudian membenarkan tertuduh diikat jamin RM50,000 dengan seorang penjamin berserta syarat tambahan pasport tertuduh diserahkan kepada mahkamah dan menetapkan 5 April untuk sebutan semula kes. – KOSMO! ONLINE


Polis buka kertas siasatan kes kucing mati diracun
Oleh MOHD AZLI ADLAN

7 Mac 2022, 1:01 pm
BESUT – Siasatan awal mendapati majoriti daripada 20 ekor kucing yang mati disyaki diracun di Pantai Kuang di sini semalam mempunyai kesan lebam pada perut masing-masing.
Ketua Polis Daerah Besut, Superintendan Abdul Rozak Mohammad berkata, pemeriksaan juga mendapati mulut dan hidung kucing terbabit berdarah selain sebahagian terburai perutnya.
“Seorang lelaki yang juga saksi memberitahu menjumpai dua ekor kucing terbabit telah mati di pesisir pantai manakala 13 ekor lagi bergelimpangan di kawasan pokok (di Pantai Keluang).
“Beberapa ekor kucing pula pada masa itu masih hidup tetapi dalam keadaan kesakitan,” katanya di sini hari ini.
Abdul Rozak berkata, lelaki telah menanam 20 ekor bangkai kucing terbabit di lokasi kejadian tetapi pasukan Penguatkuasaan dan Teknikal Jabatan Perkhidmatan Veterinar (JPV) Besut dan Kuala Terengganu telah mengorek semula untuk siasatan lanjut semalam.
Tambah beliau, polis membuka siasatan mengikut Seksyen 428 Kanun Keseksaan (khianat ke atas binatang) yang memperuntukkan hukuman penjara maksimum tiga tahun atau denda atau kedua-duanya sekali jika sabit kesalahan.

Kosmo! hari ini melaporkan seorang kakitangan penapisan air terkejut bercampur marah apabila mendapati 20 ekor kucing terbabit mati bergelimpangan di pesisir Pantai Keluang.- KOSMO! ONLINE


RKMAT bantu anggota tentera tinggal dalam kediaman selesa
Oleh AHMAD SHAHERMAN SHAMSURI

7 Mac 2022, 2:15 pm
SEGAMAT – Kementerian Pertahanan sentiasa menitik beratkan isu perumahan bagi memastikan anggota Angkatan Tentera Malaysia (ATM) mendapat kediaman yang selesa dan selamat.
Menterinya, Datuk Seri Hishammuddin Tun Hussein berkata, Perdana Menteri juga turut meletakkan Rumah Keluarga Malaysia Angkatan Tentera (RKMAT) dalam perancangan termasuk Belanjawan 2022 dan Rancangan Malaysia Ke-12 (RMKe-12).
Jelas beliau, sebagai perwira negara yang tidak terhitung jasa dan pengorbanannya, semua mereka berhak mendapatkan kediaman yang selesa.
“Perdana Menteri (Datuk Seri Ismail Sabri Yaakob) telah menetapkan usaha menyediakan lebih banyak Rumah Keluarga Malaysia Angkatan Tentera (RKMAT) sebagai salah satu petunjuk prestasi utama (KPI) saya selaku Menteri Kanan Pertahanan.
“Alhamdulillah, dalam tempoh beberapa bulan ini sahaja beliau telah melihat sendiri 2,000 unit RKMAT di Taman LTAT Bukit Jalil November tahun lalu dan 305 unit RKMAT di Kem Segamat hari ini,” katanya.
Perdana Menteri menyerahkan replika kunci Rumah Keluarga Malaysia Angkatan Tentera (RKMAT) Kem Segamat kepada penerima, Sarjan Narendran Balakrishnan pada majlis pelancaran di Kem Segamat semalam.
Beliau berkata demikian pada Majlis Pelancaran Rumah Keluarga Angkatan Tentera (RKMAT) Kem Segamat melibatkan Rejimen Keempat Artileri Diraja (4 RAD) di sini semalam.

Hadir menyempurnakan Majlis tersebut adalah Perdana Menteri, Datuk Seri Ismail Sabri Yaakob diiringi Menteri Besar Johor, Datuk Seri Ir. Hasni Mohammad, Panglima Angkatan Tentera, Jeneral Tan Sri Affendi Buang dan Panglima Tentera Darat, Jeneral Tan Sri Zamrose Mohd Zain.
Mengulas lanjut, Hishammuddin berkata, inisatif itu juga menggambarkan keseriusan kementeriannya untuk memelihara moral dan semangat para anggota melalui aspek kediaman bukan retorik.
Kata beliau, RKMAT dibina serta diserahkan kepada warga ATM mengikut perancangan dan terdapat beberapa lagi RKMAT yang telah siap pembinaannya dan bakal atau telah diduduki.
“Ini termasuklah 223 unit pelbagai kelas RKMAT Batalion Ke- 11 Rejimen Askar Melayu Diraja (RAMD) Kem Semenggo, Kuching, Sarawak yang telah diduduki pada 10 Mac 2021 serta 20 unit pelbagai kelas RKMAT 30 Briged Kem Oran, Kangar, Perlis yang pembinaannya telah siap sepenuhnya dan dilancarkan pada 21 Februari lalu.
“Turut selesai pembinaannya adalah 204 unit pelbagai kelas RKMAT 13 RAMD Kem Pakit, Sri Aman, Sarawak yang telah diserahkan kepada Lembaga Ambil Alih pada 16 Februari lalu,” ujarnya.
Ismail Sabri (dua, kanan) diiringi Hishammuddin (tengah) melakukan gimik pelancaran Rumah Keluarga Malaysia Angkatan Tentera (RKMAT) Kem Segamat di Kem Segamat di sini, yang turut dihadiri Hasni (dua, kiri) dan Affendi (kiri).
Hishammuddin menambah, terdapat 552 unit RKMAT melibatkan empat buah kem yang bakal siap tahun ini.
Antaranya, sebanyak 78 unit di 20 RAMD Kem Miri, 65 unit di 6 RAMD Kem Tok Jalai, 135 unit di 2 Rejimen Sempadan (2 RS) Kem Tumbi serta 274 unit di 34 Rejimen Artileri Diraja (34 RAD) Kem Bera.
Pada masa sama, beliau memaklumkan, Blueprint Perumahan MINDEF 3.0 akan dilancarkan dalam masa terdekat dan beberapa lagi RKMAT akan dibina.
“Ia perancangan menyeluruh yang selari dengan Aspirasi Keluarga Malaysia iaitu menitikberatkan kesejahteraan hidup setiap masyarakat berbilang bangsa, agama serta budaya.
“Mudah-mudahan perancangan berkaitan Blueprint Perumahan 3.0 ini berjalan lancar dan diharapkan Perdana Menteri sekali lagi dapat bersama-sama kita seterusnya merasmikan Blueprint berkenaan,” ujarnya. – KOSMO! ONLINE


Kadar garis kemiskinan di negara ini disemak
Oleh MOHD RIDZAUDDIN ROSLAN

7 Mac 2022, 1:35 pm
KUALA LUMPUR- Jabatan Perangkaan Malaysia sedang menyemak semula kadar garis kemiskinan di negara ini dan hasil semakan itu dijangka dipinda dengan sewajarnya pada suku pertama tahun hadapan.
Menteri di Jabatan Perdana Menteri (Ekonomi), Datuk Seri Mustapa Mohamed berkata, buat masa ini, kadar garis kemiskinan di peringkat nasional bagi satu keluarga ialah RM2,208 manakala bagi miskin tegar sebanyak RM1,169.
“Untuk makluman, kadar kemiskinan negara telah menurun dengan ketara berbanding lima dekad dahulu di mana kadar kemiskinan mutlak peringkat nasional turun daripada 49.3 peratus pada tahun 1970 kepada 5.6 peratus pada tahun 2019.
“Kadar kemiskinan di bandar pula menurun daripada 21.3 peratus kepada 3.8 peratus selain kadar kemiskinan di luar bandar menurun daripada 58.7 peratus kepada 12.4 peratus,” katanya di Dewan Rakyat di sini tadi.
Beliau berkata demikian bagi menjawab soalan Tan Kok Wai (PH-Cheras) yang menjelaskan mengenai keadaan kemiskinan dalam dan luar bandar selain isu jurang pendapatan dihadapi rakyat negara ini. -KOSMO! ONLINE


Lembu jantan naik minyak rempuh pagar, cederakan 15 VIP
Oleh KOSMO!

7 Mac 2022, 1:00 pm
MEXICO CITY – Seekor lembu jantan naik minyak telah merempuh pagar keselamatan di tempat duduk barisan kehormat (VIP) sebuah gelanggang laga lembu di Tripetio, Mexico, lapor akhbar Daily Star, kelmarin.
Rempuhan ganas itu telah mengakibatkan 15 VIP cedera yang ketika itu berada dalam kotak penonton.
Menurut laman berita Infobae, haiwan seberat 605 kilogram itu menghampiri pagar keselamatan logam di sekeliling arena dan merempuhnya untuk masuk ke kawasan penonton.
Laporan polis memaklumkan bahawa lembu jantan itu akhirnya berjaya ditangkap dan diikat oleh beberapa beberapa petugas sebelum dibawa masuk semula ke dalam gelanggang.
15 mangsa yang tercedera akibat rempuhan itu hanya mengalami luka ringan.
Beberapa orang penonton terpaksa dirawat oleh paramedik yang tiba di lokasi kejadian ekoran pihak pengurusan arena tidak menyediakan ambulans atau petugas kecemasan terlatih di acara itu.

Selepas imej insiden itu dikongsi secara meluas di media sosial, ramai orang menggelarnya  sebagai penderaan haiwan. – Agensi


Tiada saksi boleh kaitkan suspek dengan insiden MH17
Oleh KOSMO!

8 Mac 2022, 10:00 pm
THE HAGUE, Belanda – Pasukan peguam Belanda mewakili seorang suspek yang didakwa menembak jatuh Penerbangan MH17 milik Malaysia Airlines pada 2014 berkata kelmarin bahawa tiada saksi boleh mengaitkan anak guam mereka dengan insiden tersebut.
Sebanyak 298 orang terbunuh dalam tragedi hitam itu.
Kes pesawat malang yang ditembak di negara bergolak, Ukraine pada 17 Julai tahun berkenaan bertukar haluan apabila disambung semula dekat lapangan terbang Schiphol kelmarin selepas hampir dua minggu Rusia menyerang negara jirannya.
“Tiada seorang saksi pun yang boleh mengesahkan peranan, kedudukan atau dakwaan penglibatan anak guam kami dengan semua tuduhan yang dikemukakan, kata peguam  Boudewijn van Eijck kepada panel hakim
“Begitu pun, pendakwa raya awam masih mahu mendakwanya dan menuntut supaya dia dijatuhi hukuman paling berat,” tambahnya.
Seramai empat suspek didakwa berhubung kes MH17. Mereka ialah  warga Rusia iaitu Igor Girkin, Sergei Dubinsky dan Oleg Pulatov serta rakyat Ukraine, Leonid Kharchenko. Keempat-empat suspek didakwa kerana peranan mereka melancarkan peluru berpandu BUK yang mengenai MH17 di rantau bergolak di timur Ukraine.

Pendakwa raya meminta keempat-empat lelaki itu dijatuhi hukuman penjara seumur hidup apabila mereka menutup kes tersebut tahun lalu.
Pihak pembelaan membuka kes itu untuk Pulatov kelmarin. Dia merupakan satu-satunya suspek yang diwakili peguam.
Menurut pihak pembelaan, mereka akan membincangkan ‘senario alternatif’ tentang bagaimana MH17 mungkin ditembak jatuh.
Keputusan kes itu hanya akan diketahui paling awal pada akhir 2022. Semua empat suspek berkenaan dibicarakan tanpa kehadiran mereka. – AFP


Anantham Somasundran dilantik Setiausaha Politik PM
Oleh EDDY AQMAL MOHAMED HAMIDI

8 Mac 2022, 9:11 pm
PUTRAJAYA – Ahli Jawatankuasa Pusat MIC, Datuk Dr. Anantham Somasundran dilantik sebagai Setiausaha Politik kepada Perdana Menteri di Pejabat Perdana Menteri, hari ini.
Pejabat Perdana Menteri dalam satu kenyataan berkata, beliau telah mengangkat sumpah ikrar jawatan tersebut di hadapan Perdana Menteri, Datuk Seri Ismail Sabri Yaakob dan Ketua Setiausaha Negara, Tan Sri Zuki Mohd. Ali kira- kira pukul 3.30 petang tadi.
“Ananthan memiliki ijazah doktor falsafah dari Universiti Sains Malaysia (USM) dan dilahirkan di Kulim, Kedah.
“Beliau pernah dilantik menjadi Senator pada tahun 2017 dan menjawat jawatan Timbalan Pengerusi MIC Kedah,” kata kenyataan itu. – KOSMO ONLINE


Pengantin perempuan jatuh dari tandu, suami sibuk main telefon
Oleh KOSMO!

8 Mac 2022, 9:30 pm
JAKARTA – Seorang pengantin perempuan di Indonesia berdepan  detik-detik memalukan apabila dia terjatuh ke atas jalan raya ketika diarak menggunakan tandu, lapor portal Wolipop semalam.
Lebih memalukan adalah suaminya tidak segera menyelamatkannya, sebaliknya terus leka merakam menggunakan telefon bimbit.
Menerusi satu kilp video yang dikongsikan di TikTok, pasangan pengantin yang berpakaian mengikut adat Jawa itu sedang diarak menggunakan sebuah tandu beroda.
Kedua-dua mereka berdiri di atas kenderaan itu dengan pengantin lelaki dilihat sedang leka merakam video menggunakan telefon bimbit.
Secara tiba-tiba, pengantin perempuan berkenaan gagal mengawal keseimbangan badan ketika tandu itu membelok di sebatang jalan lantas menyebabkannya terjatuh ke atas jalan raya.
Sebelum terjatuh, dia cuba mencapai tangan pengantin lelaki, namun suaminya dilihat tidak memberikan sebarang reaksi, malah hanya meneruskan rakaman videonya.

Seorang lelaki lain kemudian dilihat membantu pengantin tersebut sebelum pengantin lelaki turun ke bawah tandu untuk memeriksa keadaaan isterinya, hanya selepas beberapa ketika.
Video tersebut menjadi tular dengan netizen memberikan pelbagai komen.
“Ketika berkahwin pun masih sibuk bermain telefon bimbit,” kata seorang pengguna.
“Suaminya tidak menyelamatkan isterinya,” kata seorang lagi. – AGENSI


Gol jaringan sendiri Latiff ikat Melaka United FC 1-1
Oleh NOOR HASLIZA NUSI

8 Mac 2022, 11:22 pm
GEORGE TOWN – Penang FC terpaksa melupakan hasrat untuk meraih kemenangan pertama di laman sendiri pada perlawanan menentang Melaka United FC dalam saingan Liga Super di Stadium Bandaraya di sini malam tadi apabila hanya mencatatkan keputusan seri 1-1.
Perlawanan bermula garang apabila pasukan kendalian Ketua Jurulatih Penang FC, Thomas Trucas beraksi garang sehingga memberi tekanan kepada pasukan lawan dari awal perlawanan berlangsung.
Dalam perlawanan malam tadi, Penang FC hanya mempertaruhkan dua gandingan pemain import Rafael Vitor dan Hilal El-Helwe untuk berada dalam kesebelasan utama pasukan.
Meskipun bermain dalam keadaan hujan renyai namun tidak sedikit pun mematahkan semangat barisan pemain skuad Harimau Kumbang untuk kali pertama beraksi di hadapan kira-kira 1,400 penonton.
Cubaan menghasilkan gol sulung Penang FC menerusi sepakan percuma pemain pertahanannya dari Brazil, Rafael Vitor gagal apabila hanya menyinggah ke tepi gawang lawan pada awal minit keenam.
Anak buah Risto Vidakovic Savic kelihatan makin tertekan dengan asakan bertali arus barisan kelompok pertahanan Penang FC meskipun cuba mempertahankan kubunya.- KOSMO! ONLINE


Penduduk berebut kutip wang ‘jatuh dari langit’
Oleh Kosmo

8 Mac 2022, 8:30 pm
JAKARTA – Sebuah video menjadi tular di media sosial kerana memaparkan situasi penduduk sebuah kampung di wilayah Jawa Tengah  berebut-rebut mengutip wang kertas yang ‘jatuh dari langit’, lapor laman Berita Hits hari ini.
Berdasarkan video tersebut, sekumpulan penduduk sedang merebut wang di kawasan tanah lapang yang dikatakan ditabur oleh seorang ahli perniagaan yang kaya-raya.
Mereka kelihatan berebut-rebut mengutip wang-wang itu sehingga ada antaranya yang terjatuh.
Wang kertas yang ditabur itu dilaporkan bernominasi 50,000 rupiah (RM14.50) dan 100,000 rupiah (RM29).
Video tersebut menjadi tular dengan ramai netizen memberikan pelbagai pendapat.
“Adakah dia berasa gembira melihat orang ramai berebut-rebut begitu? Kasihan dengan penduduk kampung. Wang tidak dapat membeli etika,” kata seorang netizen.

“Niatnya baik cuma caranya tidak sesuai. Lebih baik kalau dimasukkan wang kertas ke dalam sampul dan diagihkan satu persatu atau diberikan dari satu pintu ke pintu rumah,” kata seorang lagi. – AGENSI


Cuaca buruk di 9 negeri malam ini
Oleh HARRITH HISHAM

8 Mac 2022, 9:14 pm
PETALING JAYA – Penduduk di beberapa negeri semenanjung termasuk Sarawak dinasihatkan berwaspada susulan amaran ribut petir, hujan lebat dan angin kencang malam ini.
Menurut Jabatan Meteorologi (MetMalaysia), cuaca buruk itu dijangkakan berlarutan sehingga pukul 1 pagi esok.
“Amaran dikeluarkan membabitkan seluruh kawasan di negeri Perlis, Kedah dan Pulau Pinang.
“Di Perak melibatkan Kerian, Larut, Matang Dan Selama, Hulu Perak dan Kuala Kangsar,” katanya dalam satu kenyataan hari ini.
Di sebelah timur, keadaan yang sama turut diramalkan berlaku di Kelantan melibatkan Jeli, Kuala Krai dan Gua Musang.
Manakala di Pahang, keadaan dijangka tertumpu di kawasan Tanah Tinggi Cameron, Lipis, Raub, Bentong, Temerloh, Bera dan Rompin.

“Di Negeri Sembilan pula, amaran dikeluarkan bagi kawasan Jelebu, Kuala Pilah, Jempol dan Tampin sementara di Johor membabitkan Segamat, Batu Pahat, Kluang dan Kulai.
“Di Sarawak, keadaan hanya tertumpu di Kapit (Bukit Mabong) dan Limbang.
Jelasnya lagi, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 millimeter sejam dan sah dalam tempoh tidak melebihi enam jam untuk satu-satu keluaran. – KOSMO! ONLINE


Tiada gaji, pemain makan sup bersama
Oleh KOSMO!

8 Mac 2022, 8:15 pm
PETALING JAYA – Isu berkenaan pembayaran gaji pemain bola sepak yang tidak dibayar di negara ini nampaknya masih lagi belum selesai.
Banyak pasukan bola sepak yang dulunya merupakan pasukan hebat dengan merangkul beberapa kejayaan dan kejuaraan nampaknya dipandang sepi.
Terdapat banyak pasukan bola sepak negeri yang pernah terpalit isu gaji sebelum ini antaranya Kelantan serta Perlis, namun terkini pula didakwa adalah Perak.
Perak merupakan satu pasukan yang cukup disegani sebelum ini kerana kehebatan mereka dalam kancah bola sepak negara.
Punca rata-rata masalah ini berlaku adalah sikap pengurusan pasukan yang langsung tidak memperdulikan nasib pemain yang berjuang untuk pasukan masing-masing.
Satu perkongsian klip video di Facebook Silver Retro ternyata amat menyedihkan apabila pemain yang didakwa dari pasukan Perak dilihat makan sup kosong beramai-ramai selepas sesi latihan.

Klip video berdurasi 47 saat itu ternyata dapat dibayangkan berkenaan kesusahan yang dialami oleh para pemain, namun semangat dalam bersukan tetap juga dilakukan oleh mereka.
Ternyata orang ramai serta penyokong pasukan itu yang menyaksikan klip tersebut sedih dan kesal terhadap apa yang berlaku terhadap pemain pasukan kesayangan mereka.
“Kita perlu bantu budak-budak pemain ini dengan memenuhi stadium, sedih bila lihat keadaan pemain yang bersungguh ni.
“Masing-masing muda lagi, banyak lagi yang perlu mereka tempuh, semoga dipermudahkan urusan mereka, ” jelas Affendy Malik.
“Mana pihak pengurusan kalau betul video ni. Sedih tengok keadaan macam ni. Harap ada yang bantu mereka, ” kata Afiq Hussien. – KOSMO! ONLINE.


Dua individu terima rasuah direman
Oleh EDDY AQMAL MOHAMED HAMIDI

8 Mac 2022, 11:06 pm
PUTRAJAYA – Seorang Ketua Perancang Bahagian sebuah syarikat penghantaran dan bekas Ketua Bahagian sebuah syarikat penghantaran kargo masing-masing direman lima dan enam hari bermula hari ini bagi membantu siasatan selepas disyaki menerima wang suapan.
Perintah tahanan reman itu dikeluarkan Majistret Tuan Shah Wira Abdul Halim terhadap suspek masing-masing berusia 43 tahun dan 57 tahun selepas membenarkan permohonan reman yang dikemukakan Suruhanjaya Pencegahan Rasuah Malaysia (SPRM).
Ketua perancang bahagian itu direman selama enam hari sehingga Ahad ini manakala bekas ketua bahagian itu pula dibenarkan reman sehingga Sabtu dibawah Seksyen 16 Akta SPRM.
Menurut sumber, ketua perancang bahagian itu disyaki menerima rasuah daripada syarikat penghantaran antara 2019 hingga 2021 sebagai balasan membantu bagi mendapatkan kerja penyediaan perkhidmatan pengangkutan syarikatnya.
“Ia membabitkan projek bernilai lebih RM29 juta manakala bekas ketua bahagian itu pula dipercayai menerima rasuah daripada sebuah syarikat antara 2017 hingga 2018 sebagai balasan untuk melantik syarikat itu bagi pajakan dua pesawat Boeing sebagai pengganti kepada pesawat sedia ada.
“Ia membabitkan nilai projek berjumlah AS$128,000 sebulan (RM535,360),” katanya kepada Kosmo! hari ini. – KOSMO! ONLINE


6 inisiatif bantu wanita hadapi penceraian, kematian suami
Oleh HARRITH HISHAM

8 Mac 2022, 10:41 pm
KUALA LUMPUR – Kerajaan mengumumkan sebanyak enam inisiatif bagi membantu wanita menghadapi proses penceraian serta menguruskan kehidupan selepas kematian suami.
Perdana Menteri, Datuk Seri Ismail Sabri Yaakob berkata, selain memastikan wanita mendapat peluang dan ruang, pemerkasaan akan terus menjadi salah satu agenda penting negara.
“Antara inisiatif yang dilaksanakan adalah Penubuhan Majlis Wanita Negara (BDPS) dan Pewujudan Rang Undang-Undang Anti Gangguan Seksual (BDPS).
“Selain itu, bagi membantu wanita menghadapi proses perceraian yang panjang, Institusi Hakam di bawah Jabatan Kehakiman Syariah Malaysia (JKSM) dimantapkan.
“Ini adalah bagi mengatasi masalah kes-kes perbicaraan berkaitan perceraian yang mengambil masa sehingga memudaratkan pasangan yang ingin bercerai,” katanya.
Beliau berkata demikian ketika berucap pada Majlis Sambutan Hari Wanita 2022 di Pusat Konvesyen Kuala Lumpur (KLCC), hari ini.

Mengulas lanjut, katanya, kerajaan melalui JKSM turut memperkenalkan Akta Pembiayaan Kewangan yang mana pihak bank boleh membekukan akaun bank suami atas arahan mahkamah.- KOSMO! ONLINE


Jatuh terduduk ketika cuba tarik lori masuk sawah padi
Oleh KOSMO!

8 Mac 2022, 9:00 pm
JAKARTA – Sebuah video tular di media sosial Indonesia memaparkan senario sebilangan lelaki yang cuba membantu menarik sebuah lori yang tersekat di dalam sawah padi, lapor laman berita Suara.com.
Video yang dimuat naik di akaun Instagram bernama @infokediriraya itu dirakam di sebuah jalan raya yang dikelilingi sawah padi.
Penduduk di kawasan tersebut dilihat sedang membantu mengalihkan sebuah lori yang terjatuh ke dalam sawah padi menggunakan tali panjang yang diikat pada kenderaan berkenaan.
Rakaman kemudiannya menunjukkan sebilangan lelaki yang berbaris memegang tali itu sehingga ada yang terpaksa masuk ke dalam sawah padi.
Ketika menarik tali berkenaan, tiba-tiba ia terputus dan tercabut daripada lori itu lalu menyebabkan semua lelaki tersebut jatuh terduduk.
Mereka kemudian ketawa disebabkan kejadian yang berlaku sebelum bangun untuk mengikat tali itu kembali.

Video itu mendapat perhatian netizen di ruangan komen.
“Maaf saya tergelak,’’ tulis seorang netizen.
“Gotong-royong, yang melihatnya boleh ketawa,’’ komen netizen lain. – Agensi


Kekalkan pemakaian pelitup muka, sanitasi
Oleh MOHD. HUSNI MOHD. NOOR

8 Mac 2022, 7:38 pm
PUTRAJAYA – Kekalkan pemakaian pelitup muka dan sanitasi tangan di masjid dan surau sebagai langkah pencegahan berterusan.
Itu saranan dikemukakan bekas Menteri Di Jabatan Perdana Menteri (Hal Ehwal Agama), Datuk Seri Dr. Zulkifli Mohamad al-Bakri berhubung pengumuman SOP baharu aktiviti solat jemaah di masjid dan surau oleh kerajaan hari ini.
Zulkifli berkata, beliau mahu pihak berkuasa agama negeri terus mengekalkan SOP berkenaan bagi mengawal penularan Covid-19 d masjid dan surau.
“Kita perlu terus menjadikan masjid dan surau sebagai contoh terbaik pelaksanaan dan pematuhan SOP,” katanya menerusi hantaran di Facebook, hari ini.
Perdana Menteri, Datuk Seri Ismail Sabri Yaakob hari ini mengumumkan, aktiviti solat jemaah di masjid dan surau boleh dilaksanakan tanpa penjarakan fizikal bermula 1 April ini.
Zulkifli berkata, beliau juga pasti pihak berkuasa agama negeri sedang meneliti usul dan pengumuman baharu oleh kerajaan itu.-KOSMO! ONLINE


PRN Johor : Peratusan mengundi awal 87 peratus
Oleh MOHD SHARKAWI LONDING

8 Mac 2022, 7:33 pm
JOHOR BAHRU – Seramai 18,625 pengundi terdiri daripada pegawai dan anggota Angkatan Tentera Malaysia (ATM) serta Polis Diraja Malaysia dan pasangan selain Polis Diraja Malaysia (PDRM) keluar menunaikan tanggungjawab pada Pilihan Raya Negeri (PRN) Johor hari ini.
Setiausaha Suruhanjaya Pilihan Raya (SPR) Malaysia, Datuk Ikmalrudin Ishak berkata, jumlah itu mencatatkan 87 peratus daripada jumlah keseluruhan pengundi awal yang layak mengundi iaitu seramai 22,531.
“Hari ini telah berlangsung proses pengundian awal bagi Pilihan Raya Umum (PRU) Dewan Negeri Johor ke-15 bermula pukul 8 pagi.
“Sejumlah 87 peratus iaitu 18,625 pengundi awal terdiri daripada pegawai, anggota ATM dan PDRM serta pasangan telah menunaikan tanggungjawab mengundi awal,”katanya dalam satu kenyataan di sini.
Sebanyak 63 pusat mengundi dengan 83 saluran dibuka bagi proses pengundian awal PRN Johor yang bermula pukul 8 pagi melibatkan premis PDRM dan ATM.
Seramai 239 calon bertanding merebut 56 kerusi pada PRN kali ini dengan hari pengundian PRN Johor ditetapkan Sabtu ini.-KOSMO! ONLINE


USIM, KRU sedia platform keusahawanan
Oleh NOR SHAFAWATI YUP

8 Mac 2022, 8:03 pm
SEREMBAN – Buat julung kalinya, Universiti Islam Malaysia (USIM) menandatangani perjanjian Memorandum Persefahaman (MOU) bersama KRU Entertainment Sdn. Bhd. (KRU) bagi mewujudkan platform keusahawanan kepada para pelajar.
Naib Canselor USIM, Datuk Dr. Mohamed Ridza Wahiddin berkata, kolaborasi itu bertujuan untuk memupuk kerjasama USIM bersama industri melalui program-program yang dijalankan bersama KRU terutamanya yang melibatkan keusahawanan.
“Untuk USIM, kita sendiri ada mewujudkan platform keusahawanan melalui konsep Prosumerisme melalui Pusat Keusahawanan Universiti (PKUU) USIM yang memberi banyak peluang dan inisiatif perniagaan kepada pelajar USIM dalam memulakan perniagaan.
“Pelbagai peluang kerjasama dari latar belakang yang berbeza daripada industri kreatif dilihat boleh dijalinkan bersama KRU seperti buku digital penyelidikan sains dan teknologi iaitu ‘eBook’ dan ‘audio book’, selain platform keusahawanan untuk mempamerkan barang-barang hasil inovasi pelajar sama seperti Shopee dan Lazada,” katanya dalam kenyataan di sini hari ini.
Terdahulu, Mohamed Ridza yang mewakili USIM telah menandatangi MOU bersama Ketua Pegawai Eksekutif KRU, Datuk Norman Abdul Halim di Canselori USIM di sini semalam.
MoU itu hasil daripada penempatan pensyarah USIM, Dr. Safiyyah Ahmad Sabri di KRU melalui program [email protected] yang dianjurkan oleh Akedemi Kepimpinan Kepimpinan Tinggi (AKEPT) di bawah Kementerian Pengajian Tinggi yang memberi peluang libatsama di antara akademik dan industri tempatan. – KOSMO! ONLINE.


Proses ayam, burung puyuh sejuk beku tanpa sijil halal sah
Oleh NOR SHAFAWATI YUP

8 Mac 2022, 7:59 pm
SEREMBAN – Sebuah premis memproses produk ayam dan burung puyuh sejuk beku tanpa perakuan sijil Halal yang sah daripada Jabatan Hal Ehwal Agama Islam Negeri Sembilan (JHEAINS) diserbu dalam serbuan pagi tadi.
Pengarah Kementerian Perdagangan Dalam Negeri dan Hal Ehwal Pengguna (KPDNHEP) Negeri Sembilan, Ain Arjuna Aziz Zaman berkata, serbuan pada pukul 10.30 pagi itu dijalankan bersama lima pegawai KPDNHEP di sebuah premis di Taman Negeri, Jalan Seremban-Port Dickson di sini hasil perkongsian maklumat antara KPDNHEP dan JHEAINS.
“Premis tersebut merupakan sebuah perusahaan memproses ayam dan burung puyuh sejuk beku yang dimiliki oleh seorang warganegara tempatan berumur 34 tahun.
“Hasil pemeriksaan lanjut mendapati, sijil pengesahan halal untuk produk yang dimiliki oleh perniagaan ini telah tamat tempoh pada September 2021. Namun begitu, logo halal Jabatan Kemajuan Islam Malaysia (JAKIM) masih digunakan pada paket pembungkusan produk keluaran perniagaan ini,” katanya dalam kenyataan di sini hari ini.
Menurut Ain Arjuna, sebanyak 14 unit paket ayam dan 44 unit paket burung puyuh sejuk beku keluaran perniagaan itu yang disyaki menggunakan logo halal tanpa mendapat perakuan halal yang sah daripada berkuasa telah disita dengan anggaran nilai rampasan sebanyak RM1,540. – KOSMO! ONLINE.


Penduduk kampung berkas lelaki kebas pakaian dalam wanita
Oleh KOSMO!

8 Mac 2022, 8:00 pm
JAKARTA – Penduduk Kampung Yosomulyo, wilayah Banyuwangi di Indonesia dikejutkan dengan tindakan seorang lelaki yang mencuri pakaian dalam wanita untuk melepaskan keinginan seksualnya, lapor laman berita Suara.com.
Kegiatan lelaki bernama MIK yang berusia 24 tahun itu terbongkar apabila penduduk mengadu kehilangan satu persatu pakaian dalam yang dijemur di ampaian.
Penduduk kampung berjaya menangkap MIK sekitar pukul 12 tengah malam (waktu tempatan) ketika suspek menjalankan kegiatannya.
MIK dilaporkan dan diserahkan ke balai polis berdekatan. Polis mengesyaki lelaki berkenaan mengalami keterdesakan keinginan seksual sehingga nekad menyasarkan pakaian dalam wanita.
“Penjenayah disyaki mengalami keinginan seksual kerana pakaian dalam wanita yang dicurinya dicium terlebih dahulu sebelum dibuang,’’ demikian laporan oleh polis.
Sekurang-kurangnya lapan seluar dalam dan dua coli dirampas.

“Kami telah mendapatkan semua bukti termasuk motosikal yang digunakan dan seluar dalam yang dicuri,” kata pihak polis. – Agensi


Diva AA digugurkan mengacara program Mic On!
Oleh MOHAMMAD SHAHEMY AZMI

8 Mac 2022, 7:30 pm
PETALING JAYA – Pihak pengurusan stesen televisyen Awesome TV mengambil keputusan menggugurkan nama pengacara terkenal, Azwan Ali atau Diva AA daripada tugasnya mengacara program realiti, Mic On! berkuat kuasa serta-merta bermula hari ini.
Selepas keputusan tersebut dibuat, program Mic On! yang berlangsung setiap hari Jumaat itu akan dikendalikan secara solo oleh pengacara bersama iaitu Issey Fazlisham.
Pihak penyiar Awesome TV membuat keputusan menggugurkan pengacara berusia 56 tahun itu selepas mengambil kira beberapa faktor utama demi memastikan keharmonian penerbitan keseluruhan program Mic On! dapat diteruskan dengan lancar.
Menurut Ketua Pegawai Eksekutif Awesome TV, Datuk Adam Ilyas, pihak Awesome TV tidak akan sesekali berkompromi dengan sebarang hal berkaitan disiplin dan standard etika kerja bagi mana-mana pihak sama ada dalam kalangan tenaga produksi sendiri mahupun bakat yang terlibat dengan program-program terbitan pihak penyiar.
“Pihak Awesome TV tidak akan bertolak ansur dengan sebarang bentuk salah laku atau gangguan yang boleh mencetuskan ketidakharmonian.
“Tindakan keras akan diambil sekiranya berlaku sebarang pelanggaran integriti prinsip tersebut,” katanya.

Untuk makluman, Mic On! yang bersiaran pada setiap hari Jumaat pukul 9.00 malam di saluran Awesome TV merupakan sebuah program realiti berkonsepkan pertandingan nyanyian komedi yang menampilkan tiga figura seni tersohor tanah air iaitu Datuk Awie, Datuk Hattan dan Mas Idayu sebagai juri tetap.
Terdahulu, seramai 15 peserta berjaya diserap masuk untuk bersaing pada konsert mingguan Mic On! musim kedua bagi merebut gelaran juara.
Kesemua peserta dibahagikan kepada tiga kumpulan yang diterajui oleh Fad Bocey, Ropie dan Ajak Shiro yang menggalas tanggungjawab selaku manager untuk memberi tunjuk ajar dan bimbingan kepada para peserta. – KOSMO! ONLINE


Warga emas maut dihempap pokok tumbang
Oleh NOR AZIAH MAT NOH

8 Mac 2022, 6:49 pm
HULU LANGAT – Seorang warga emas maut gara-gara dihempap pokok tumbang ketika sedang memancing dalam kejadian yang berlaku di Loji Air Sungai Langat petang ini.
Pengarah Jabatan Bomba dan Penyelamat Malaysia Selangor, Norazam Khamis berkata, pihaknya menerima panggilan berhubung kejadian pada pukul 4.00 petang ini.
“Seramai tujuh anggota dari Balai Bomba dan Penyelamat (BBP) Bandar Tun Hussein Onn dikejarkan ke lokasi kejadian.
“Setibanya di tempat kejadian kita mendapati mangsa seorang lelaki berusia 60-an dalam keadaan tidak sedarkan diri dihempap pokok tumbang,” katanya dalam satu kenyataan hari ini.
Jelasnya, bomba berjaya mengalihkan dahan pokok yang menimpa mangsa namun pegawai perubatan mengesahkan lelaki tersebut telah mati di lokasi kejadian.
“Mayat mangsa kemudian diserahkan kepada polis bagi tindakan selanjutnya,” ujarnya. – KOSMO! ONLINE


Kekerapan hujan punca runtuhan batu kuari
Oleh KOSMO!

8 Mac 2022, 7:21 pm
Oleh LIYANA RAMLI
IPOH – Taburan dan kekerapan hujan yang tinggi menjadi punca berlaku kejadian runtuhan batu kuari di Keramat Pulai, Simpang Pulai di sini hari ini.
Pengarah Jabatan Mineral dan Geosains (JMG) negeri Perak, Datuk Ir Ahmad Zukni Ahmad Khalil berkata, kuari yang terbabit dalam kejadian runtuhan berkenaan adalah antara kuari yang aktif beroperasi di Simpang Pulai.
“Seperti sedia maklum, batu kapur mengandungi kalsium karbonat yang mudah larut apabila terkena air dan mengakibatkan terbentuknya rongga pada batuan terbabit.
“Ini menyebabkan struktur batuan berkenaan lemah dan berlakunya kegagalan muka cerun seterusnya batu runtuh,” katanya ketika dihubungi di sini hari ini.
Ahmad Zukni berkata, perubahan cuaca yang tidak menentu menjadi antara faktor kejadian runtuhan batu kuari di sini. – KOSMO! ONLINE.


Mekanik ‘hot’ tidak peduli ajakan lelaki
Oleh KOSMO!

8 Mac 2022, 7:00 pm
MANILA – Seorang mekanik jelita di Filipina mendedahkan bahawa dia sering menjadi sasaran lelaki mata keranjang yang mengajaknya keluar temu janji ketika dia membaiki kenderaan mereka, lapor akhbar The Sun semalam.
 Tantin Legaspi Meneses, 26, berkata, situasi tersebut bagaimanapun tidak pernah menggugatnya kerana dia memberi perhatian penuh kepada pekerjaannya.
“Ramai lelaki yang mengajak saya bersembang ketika saya sedang membaiki kenderaan mereka. Saya cuma ingin segera menyiapkan kerja tanpa sebarang gangguan.
“Lama-kelamaan, saya hanya mengabaikan mereka. Saya tidak menjadi mekanik untuk lelaki atau bagi menarik perhatian sesiapa. Saya melakukannya untuk diri sendiri,” katanya.
Tantin menjadi mekanik di bengkel miliknya sendiri. – tantinmeneses09/Instagram
Tambah model sambilan itu, dia sudah bekerja dalam bidang permotoran selama lebih 10 tahun dan mula berjinak-jinak ketika berusia 15 tahun.
“Ketika di sekolah menengah, saya memberitahu guru bahawa saya ingin menjadi seorang mekanik. Mereka menganggap saya sekadar berseloroh,” ujarnya.

Bagaimanapun, Tantin kemudian menyambung pengajiannya dalam kursus automatif pada usia 19 tahun. Kini, dia menjadi mekanik di bengkel miliknya sendiri.
“Sebagai seorang model sambilan, saya perlu bersolek, menjadi cantik dan kelihatan glamor. Namun kemudiannya, tangan saya akan menjadi kotor dan tidak mandi.
“Fokus saya adalah untuk membaiki kereta dan saya amat sukakannya,” katanya. – AGENSI


Macau Scam : Polis tidak jalankan siasatan melalui panggilan telefon
Oleh NOR AZIAH MAT NOH

8 Mac 2022, 8:09 pm
KUALA LUMPUR – Polis Diraja Malaysia (PDRM) hari ini mengingatkan orang ramai sebarang siasatan polis tidak akan dilaksanakan menerusi panggilan telefon seperti taktik yang digunakan sindiket Macau Scam.
Pengarah Jabatan Siasatan Jenayah Komersial (JSJK) Bukit Aman, Datuk Mohd. Kamarudin Md. Din berkata, polis menerima laporan kebanyakan mangsa tertipu apabila sindiket memaklumkan bahawa mangsa terlibat dalam pengubahan wang haram.
“Sebanyak 1,585 kes telah disiasat melibatkan penipuan Macau Scam bagi tahun lepas manakala sejumlah 557 kes telah dicatatkan setakat Februari tahun ini.
“Melalui siasatan yang dijalankan, polis mendapati antara modus operandi digunakan sindiket adalah dakwaan penglibatan mangsa dalam siasatan kes pengubahan wang haram,” ujarnya dalam satu kenyataan hari ini.
Katanya, sebarang siasatan berhubung kes jenayah pengubahan wang haram akan dikendalikan Bahagian Siasatan Pengubahan Wang Haram, Jabatan Siasatan Jenayah Komersil Bukit Aman.
“Polis tidak akan menjalankan siasatan melalui panggilan telefon semata-mata, saksi berkaitan perlu hadir ke pejabat Bahagian Siasatan Pengubahan Wang Haram atau mana-mana balai polis berhampiran untuk tujuan siasatan.

“Selain itu, polis juga tidak akan sewenangnya membeku atau menyita akaun bank milik sesiapa pun, tindakan akan dilakukan setelah siasatan menemui bukti dan keterangan yang mencukupi,” tegasnya.
Susulan itu, beliau menasihati orang ramai agar membuat semakan lanjut dengan pihak polis apabila menerima panggilan yang meragukan. – KOSMO! ONLINE


Rapatkan saf dibenarkan bermula 1 April
Oleh MOHD RIDZAUDDIN ROSLAN

8 Mac 2022, 6:02 pm
PETALING JAYA – Kewajipan menunaikan solat bagi umat Islam bermula 1 April depan di masjid dan surau seluruh negara disifatkan kembali kepada fitrah asal selepas kerajaan memansuhkan penjarakan fizikal ketika melaksanakan ibadah tersebut.
Perdana Menteri, Datuk Seri Ismail Sabri Yaakob berkata, aktiviti solat berjemaah di masjid atau upacara di rumah ibadat selain Islam kini boleh dilaksanakan tanpa penjarakan fizikal.
“Ini isu besar yang diperkatakan oleh rakyat yang mahu rapatkan saf ketika solat jumaat, selepas ini imam boleh katakan rapatkan saf dan tiada lagi perlu ada penjarakan satu meter.
“Bagaimanapun, oleh kerana Perlembagaan Persekutuan menetapkan Agama Islam terletak dalam kuasa negeri, maka cadangan itu (tanpa penjarakan fizikal) hanya dicadangkan kerajaan pusat dan kerajaan negeri boleh menentukan keputusan itu,” katanya pada satu sidang akhbar khas di sini tadi. -KOSMO! ONLINE


Bomba pantau keadaan banjir Hulu Langat
Oleh NOR AZIAH MAT NOH

8 Mac 2022, 6:20 pm
PETALING JAYA – Jabatan Bomba dan Penyelamat Malaysia (JBPM) hari ini bersiap sedia menjalankan pemantauan di Hulu Langat jika berlaku kejadian banjir yang lebih buruk susulan hujan lebat.
Pengarah JBPM Selangor, Norazam Khamis berkata, pihaknya telah menggerakkan anggota dari beberapa Balai Bomba dan Penyelamat (BBP) berdekatan ke empat lokasi sekitar Hulu Langat, petang ini.
“Anggota dari BBP Pandan dan BBP Semenyih telah digerakkan ke Sri Nanding dan Taman Murni bersama dua bot manakala BBP Bandar Tun Hussein Onn pula dikejarkan ke Sungai Serai, di sini.
“Selain itu, BBP Ampang turut dihantar ke kawasan Batu 11 namun mendapati keadaan air mula surut di lokasi tersebut,” ujarnya dalam satu kenyataan hari ini.
Katanya, bomba juga menerima dua bot bantuan dari BBP Sungai Pinang dan BBP Andalas bagi memantau kawasan Hulu Langat.
Jelasnya lagi, tiada mangsa banjir dipindahkan setakat petang ini dan pihaknya akan mengemaskini maklumat jika terdapat operasi pemindahan mangsa dijalankan dalam masa terdekat.

Terdahulu, Kosmo! sebelum ini melaporkan hujan lebat dan ribut petir dijangka mula melanda sekitar Selangor melibatkan Hulu Selangor, Gombak, Hulu Langat dan Sepang petang ini. – KOSMO! ONLINE


Fasa endemik : Bantu sektor pelancongan, perdagangan
Oleh MOHD. HUSNI MOHD. NOOR

8 Mac 2022, 6:42 pm
PUTRAJAYA – Pengumuman pembukaan sempadan negara pada 1 April ini dilihat mampu memulihkan semula sektor yang terjejas teruk akibat pandemik Covid-19 terutama sektor pelancongan dan perdagangan.
Pengerusi Majlis Pemulihan Negara (MPN), Tan Sri Muhyiddin Yassin berkata, beliau menyambut baik pengumuman itu dan satu yang langkah positif dalam proses pemulihan negara.
Beliau berkata, keputusan ini dibuat selari dengan syor MPN pada 8 Februari lalu untuk pembukaan semula sempadan negara tanpa keperluan kuarantin wajib.
“Ketika ini, Malaysia memainkan peranan penting dalam rangkaian bekalan dunia dan penutupan pintu sempadan yang berpanjangan akan menjejaskan posisi dan kebolehan daya saing Malaysia di peringkat perdagangan antarabangsa.
“Insya-Allah, Malaysia akan terus berada pada landasan tepat untuk pemulihan ekonomi negara yang diunjurkan berkembang antara 5.5 hingga 6.5 peratus tahun ini,” katanya menerusi kenyataan hari ini. – KOSMO! ONLINE.


Pemakaian pelitup muka masih wajib
Oleh MOHD RIDZAUDDIN ROSLAN

8 Mac 2022, 6:12 pm
PETALING JAYA- Orang ramai masih perlu mematuhi prosedur operasi standard (SOP) pemakaian pelitup di tempat-tampat awam meskipun negara bakal memasuki Peralihan Fasa Endemik bermula 1 April depan.
Perdana Menteri, Datuk Seri Ismail Sabri Yaakob berkata, selain itu, pendaftaran kemasukan menggunakan MySejahtera masih diwajibkan dan hanya dikecualikan untuk kawasan terbuka,
tidak sesak dan tiada perhimpunan orang ramai.
“Tambahan juga, MYSJTrace diwajibkan untuk tempat tertutup yang dipenuhi tetamu dan pengunjung.
“Sebelum ini, terdapat had kapasiti 50 peratus untuk aktiviti yang melibatkan perkumpulan ramai. Dengan pengumuman peralihan ke endemik, had tersebut akan dimansuhkan secara menyeluruh,” katanya pada sidang akhbar khas di sini tadi. KOSMO! ONLINE


Pintu sempadan negara dibuka 1 April ini
Oleh MOHD RASDAN AHMAD

8 Mac 2022, 6:37 pm
KUALA LUMPUR – Malaysia bakal beralih kepada fasa endemik dalam pengurusan Covid-19 bermula 1 April depan setelah mengambil kira pelbagai faktor, melakukan penilaian risiko, mendapatkan pandangan Kementerian Kesihatan Malaysia (KKM) serta meneliti syor daripada Menteri Kuartet.
Perdana Menteri, Datuk Seri Ismail Sabri Yaakob berkata, pengumuman ke fasa endemik itu dibuat sebagai satu strategi untuk membolehkan rakyat Malaysia menjalani kehidupan normal selepas dua tahun berperang dengan virus pembunuh itu.
“Negara bakal memasuki fasa endemik bermula 1 April depan, namun begitu pelitup muka masih diwajibkan kepada setiap individu yang berada di negara ini.
“Bukan itu sahaja, had operasi perniagaan juga akan dimansuhkan mengikut syarat lesen yang telah ditetapkan sebelum ini, maknanya rakyat sudah boleh makan di restoran 24 jam,” katanya dalam sidang akhbar khas di Parlimen hari ini.
Tambah Ismail Sabri lagi, masjid, surau dan rumah ibadah lain juga telah dibenarkan untuk melaksanakan ibadah tanpa penjarakan fizikal satu meter seperti yang telah ditetapkan sebelum ini.
“Ini isu yang sangat dinantikan oleh semua rakyat, walaubagaimanapun perlu diingatkan soal agama ini adalah tertakluk kepada kerajaan negeri dan sultan masing-masing keputusan akan ditetapkan oleh kerajaan negeri selepas ini.

“Semua rakyat turut dibenarkan untuk merentas negeri tanpa ada syarat status lengkap vaksinasi, rakyat yang lengkap dua dos atau yang tidak ada vaksin turut dibenarkan untuk merentas negeri,” ujarnya.
Sementara itu, pintu sempadan negara juga turut dibuka pada 1 April nanti, rakyat Malaysia dibenarkan untuk mengembara ke mana-mana negara pilihan mereka.
Katanya, bagi pengembara luar yang lengkap status vaksinasi mereka dan ingin memasuki pintu negara tiada lagi tempoh kuarantin ditetapkan.
Namun begitu, mereka perlu melakukan pemeriksaan RT-PCR dua hari sebelum berlepas ke Malaysia serta melakukan pemeriksaan RTK-Ag (profesional) dalam tempoh 24 jam selepas memasuki negara ini. – KOSMO! ONLINE.


Idrus dilantik semula sebagai Peguam Negara
Oleh LUQMAN RIDHWAN MOHAMED NOR

8 Mac 2022, 6:26 pm
PUTRAJAYA – Tan Sri Idrus Harun dilantik semula sebagai Peguam Negara untuk tempoh setahun berkuat kuasa Ahad lalu.
Perkara tersebut disahkan Ketua Setiausaha Negara, Tan Sri Mohd. Zuki Ali menerusi satu kenyataan hari ini.
“Adalah dimaklumkan bahawa selaras dengan Fasal (1) Perkara 145 Perlembagaan Persekutuan, Seri Paduka Baginda Yang di-Pertuan Agong telah memperkenankan pelantikan semula Idrus sebagai Peguam Negara untuk tempoh satu tahun berkuat kuasa mulai 6 Mac 2022,” katanya. – KOSMO! ONLINE


Remaja didakwa bunuh bayi jalani pemeriksaan psikiatri
Oleh MOHD AZLI ADLAN

8 Mac 2022, 6:17 pm
KUALA TERENGGANU – Mahkamah Tinggi di sini hari ini memerintahkan remaja perempuan berusia 15 tahun yang didakwa membunuh bayinya pada 8 Februari lalu agar menjalani pemeriksaan psikiatri di hospital pada kadar segera.
Hakim Datuk Hassan Abdul Ghani memutuskan demikian selepas mendengar permohonan peguam tertuduh, Ramkarpal Singh.
Beliau begitupun menolak permohonan barisan peguam remaja perempuan itu agar
mengetepikan keputusan Majistret Tengku Eliana Tuan Kamaruzaman yang menolak tertuduh diikat jamin di Mahkamah Majistret Kemaman pada 15 Februari lalu .
“Mahkamah mendapati tiada kecatatan dilakukan di peringkat mahkamah majistret.
“Tiada bidang kuasa (mahkamah majistret) untuk menawarkan jaminan bagi pertuduhan di bawah Seksyen 302 Kanun Keseksaan (membunuh),” katanya ketika membacakan penghakimannya di sini hari ini.
Begitupun, Hassan mengakui keperluan penilaian psikiatri dilakukan secepat mungkin terhadap tertuduh mengikut Seksyen 342 Kanun Tatatacara Jenayah.

Terdahulu Ramkarpal memberitahu mahkamah majistret tidak membuat sebarang keputusan terhadap permohonan pemeriksaan psikiatri itu pada sebutan pertama kes terbabit.
Pihak pendakwaan diketuai Timbalan Pendakwa Raya, Ahmad Fadli Mahmud pula mencadangkan agar permohonan tersebut dikemukakan peguam bela tertuduh pada sebutan semula kes di Mahkamah Majistret Kemaman pada 16 Mac ini.- KOSMO! ONLINE


PRN Johor : Terjemah semangat Bossku
Oleh NUR ALINA HASSAN

8 Mac 2022, 6:29 pm
TANGKAK – Pengerusi Lembaga Penasihat Barisan Nasional (BN), Datuk Seri Najib Tun Razak berharap aura ‘Bossku’ yang masih berbisa dalam kalangan rakyat dapat memberikan kekuatan kepada komponen parti berkenaan.
Menurut beliau, semangat gelombang itu yang dipamerkan pada siri jelajahnya sepanjang tempoh berkempen pada Pilhan Raya Negeri (PRN) Johor diterjemahkan pada hari pengundian sempena Pilihan Raya Negeri (PRN) Johor.
“Sambutan setakat ini Alhamdulillah, saya harap semangat bossku diterjemahkan dalam undi buat BN. Itu saya harap sangat.
“Tetapi pada saya sekarang ini kita kena tumpu kepada kerja dan jangan terlalu rasa selasa kerana kita masih ada beberapa hari lagi dan jika jentera kerja bersungguh-sungguh dengan tertib serta semangat perpaduan, insya-Allah BN boleh berjaya,”katanya.
Beliau berkata demikian ketika ditemui selepas mengadakan ‘walkabout’ di Pekan Bukit Gambir bersama calon BN bagi Dewan Undangan Negeri (DUN) Gambir, Sahrihan Jani di sini hari ini.
Dalam pada itu, ditanya soal keyakinan menumbangkan kawasan-kawasan yang didakwa sebagai kubu kuat Pengerusi Perikatan Nasional (PN), Tan Sri Muhyiddin Yassin katanya, meskipun sokongan pengundi terhadap BN kuat, namun beliau mengakui saingan sengit termasuk di DUN Gambir. – KOSMO! ONLINE.


Aaron Aziz mohon henti sebar cerita ‘Kak Long 7E’
Oleh MOHD. HAIKAL ISA

8 Mac 2022, 6:15 pm
PETALING JAYA – Pelakon Datuk Aaron Aziz memohon orang ramai supaya berhenti berkongsi dan mengecam cerita tular tentang ‘Kak Long 7Eleven’.
Aaron atau nama sebenarnya, Aaron Mustapha Aziz, 46, berkata, cerita tentang individu terbabit biarlah berlalu memandangkan dirinya sudahpun membuat permohonan maaf.
“Saya minta jasa baik netizen semua untuk henti ulang siar tentang Kak Long 7E.
“Dia pun dah minta maaf dan pasti menyesal. Kasihan anak dia nanti nak pergi sekolah malu diejek apa semua,” katanya menerusi hantaran status dalam Instagram.
Aaron yang kini sedang hangat dengan drama rantaian, Suamiku Lelaki Pendosa, mengharapkan agar orang ramai mendoakan yang baik-baik buat individu tersebut.
“Kita doakan yang baik-baik sahajalah ya. Cerita dah habis jadi biarlah keluarga itu hidup dengan aman.

“Saya percaya dia sudah mendapat ikhtibar daripada apa yang berlaku. Jazakallahu Khairan (semoga Allah Membalasmu dengan Kebaikan).
“Tiada manusia yang sempurna. Semua orang ada sikap buruk. Maafkanlah. Itu lagi mulia daripada nak terus mengecam,” katanya.
Selain video di kedai serbaneka berkenaan, turut tular ialah video wanita terbabit bersikap kurang ajar terhadap kakitangan restoran makanan segera.
Sejak beberapa hari lalu, tular dalam media sosial video yang memaparkan wanita tersebut bersama anaknya membuat ulasan makanan untuk sebuah restoran makanan segera pula. – KOSMO! ONLINE


Syafie Naswip kecewa ‘marketing’ murahan drama
Oleh HARYATI KARIM

8 Mac 2022, 6:45 pm
PETALING JAYA – Pelakon popular Syafie Naswip meluahkan kekecewaannya apabila segelintir pelakon sanggup melakukan gimik atau ‘marketing’ murahan demi membuatkan drama lakonan mereka popular.
Menurut Syafie atau nama sebenarnya, Muhammad Shafie Naswip, 30, ‘marketing’ murahan dilihat seperti sudah menjadi kelaziman sejak kebelakangan ini.
“Zaman sekarang nak lakukan (popularkan) drama kena buat pergaduhan di set (penggambaran), kena buat live menangis-nangis macam psiko.
“Lepas itu apabila dikecam kata salah netizen dan jawapan tidak apa, aku dapat pahala percuma,” tulis Syafie dalam Instagramnya sebentar tadi.
Tambah Syafie, lebih mengecewakannya apabila pelakon berbakat besar juga sanggup melakukan gimik murahan sebegitu demi publisiti drama lakonan mereka.
“Lebih menyakitkan orang yang buat ini (gimik murahan), adalah orang-orang yang sangat berbakat. Kenapalah? Tidak boleh hadam,” kata Syafie.

Sungguhpun begitu, sebagai pelakon dan anak seni yang sudah masak dengan permainan dunia glamor, Syafie tidak menolak sebarang gimik mahupun pemasaran untuk sesebuah drama.
Namun begitu, biarlah pemasaran tersebut dilakukan dengan cara yang lebih baik.
“Boleh sahaja nak ‘marketing’ cara yang lebih sihat dan bermaruah sedikit. Cukuplah berlakon di set sahaja,” kata Syafie.
Luahan kecewa Syafie turut dipersetujui oleh ramai rakan artis dan karyawan seni antaranya Elvina Mohamad, Pablo Amirul, Fify Azmi, Sangeeta dan pengarah popular, Shahrulezad.
Malah, rata-rata netizen bersetuju dengan pendapat Syafie dan menyifatkan penonton kini sudah semakin bijak untuk menilai sebuah gimik murahan.
Terdahulu, pelakon Mona Allen mendakwa dirinya sengaja dicekik oleh Iqram Dinzly ketika menjayakan penggambaran drama lakonan mereka, Hati Yang Dikhianati.
Walaupun mengakui dirinya banyak kali dicekik oleh Iqram yang dilabelkan Mona sebagai lelaki psiko, namun netizen mendakwa kejadian tersebut hanyalah gimik dan publisiti untuk melariskan drama mereka. – KOSMO! ONLINE


Banjir : Jumlah menurun kepada 1,030 orang di Selangor
Oleh ISKANDAR SHAH MOHAMED

8 Mac 2022, 5:24 pm
SHAH ALAM – Jumlah mangsa yang terjejas banjir di seluruh Selangor berkurangan kepada 1,030 orang setakat ini.
Statistik setakat pukul 4 petang itu mencatatkan penurunan berbanding 1,215 orang pada 11 pagi tadi.
Berdasarkan makluman Pusat Kawalan Bencana Negara, Agensi Pengurusan Bencana Negara (Nadma), kesemua mangsa berkenaan terdiri daripada 267 buah keluarga.
Katanya, mangsa masih ditempatkan di lapan pusat pemindahan sementara (PPS) di tiga daerah iaitu Gombak, Hulu Langat dan Petaling.
“Gombak mencatatkan 160 mangsa daripada 41 keluarga yang dipindahkan ke dua PPS.
“Manakala, Petaling merekodkan 869 mangsa di empat PPS dan Hulu Langat hanya merekodkan seorang mangsa,” katanya.

Tambah makluman itu, terdapat dua insiden cerun runtuh melibatkan daerah Kuala Selangor dan Hulu Langat. -KOSMO!ONLINE


Polis rampas, pandu kereta McLaren pesohor media sosial
Oleh Kosmo

8 Mac 2022, 6:00 pm
LONDON – Polis Britain menyita sebuah kereta mewah jenama McLaren milik seorang pesohor media sosial kerana dilaporkan tidak memiliki perlindungan insurans, lapor akhbar The Sun semalam.
Pooyan Mokhtari, 31, yang mempunyai hampir enam juta pengikut Instagram terpaksa berputih mata apabila melihat kereta McLaren Senna miliknya dirampas polis selepas ditahan di Dover pada 25 Februari lalu.
Pesohor media sosial bergelar jutawan dari Iran itu dikatakan mempunyai nilai kekayaan sehingga £10 juta (RM54.8 juta). Dia mengakui ‘tidak dapat’ mengambil perlindungan insurans untuk kenderaan miliknya itu.
Keadaan kereta yang mampu mencapai kelajuan sehingga 334 kilometer sejam itu amat rendah sehingga memaksa pegawai polis untuk memandunya sendiri berbanding menggunakan khidmat trak tunda.
“Kereta McLaren tidak boleh diletakkan pada trak tunda kerana ia akan menyebabkan kerosakan bernilai beribu-ribu pound.
“Disebabkan itu, polis terpaksa memandunya ke pusat sitaan kereta di mana ia disimpan di situ selama lebih seminggu sebelum diambil semula oleh Pooyan,” kata seorang sumber.

Menurut laporan, Pooyan telah menghantar sebuah lori untuk mengangkut keretanya itu pada Ahad lepas dan membuat penghantaran ke Paris menggunakan kapal.
Dia kemudiannya bergambar bersama kereta itu di hadapan Menara Eiffel semalam. – AGENSI


Pelarian Ukraine cecah dua juta hari ini atau esok
Oleh KOSMO!

8 Mac 2022, 5:45 pm
OSLO, Norway – Bilangan pelarian yang melarikan diri daripada perang di Ukraine dijangka melepasi angka dua juta dalam masa dua hari, kata ketua agensi pelarian Pertubuhan Bangsa-Bangsa Bersatu (UNHCR) hari ini.
“Saya fikir kita akan melepasi angka dua juta pelarian mungkin hari ini atau paling lama, esok. Justeru, angka ini tidak berhenti, kata Pesuruhjaya Tinggi untuk Pelarian PBB, Filippo Grandi kepada pemberita di Oslo.
Semalam, UNHCR menyatakan bahawa bilangan pelarian adalah lebih 1.7 juta orang.
Grandi membuat kenyataan itu pada satu sidang akhbar selepas melawat Moldova, Poland dan Romania. Ketiga-tiga negara itu menerima kebanjiran pelarian di sempadan masing-masing dengan Ukraine sejak Rusia menceroboh Kiev pada 24 Februari lalu.
Sebagai perbandingan, Grandi berkata, perang Balkan di Bosnia dan Kosovo menyaksikan ‘mungkin dua hingga tiga juta pelarian tetapi jumlah itu adalah dalam tempoh lapan tahun.’
Walaupun senario itu masih berlaku di tempat-tempat lain di dunia, tambah Grandi: “Ini kali pertama ia berlaku di Eropah sejak Perang Dunia Kedua,”.

Selepas beberapa percubaan yang gagal, Rusia berjanji akan membuka koridor kemanusiaan hari ini untuk membolehkan orang awam meninggalkan bandar-bandar yang dibedil oleh tentera Kremlin. – AFP


Kedai operasi 24 jam, sempadan negara dibuka 1 April
Oleh MOHD RIDZAUDDIN ROSLAN

8 Mac 2022, 5:51 pm
PETALING JAYA- Operasi kedai-kedai makan yang sebelum ini dibenarkan sehingga pukul 12 tengah malam sahaja kini mendapat kebenaran untuk dibuka dalam tempoh 24 jam selari dengan peralihan negara ke fasa endemik.
Perdana Menteri, Datuk Seri Ismail Sabri Yaakob berkata, had masa operasi premis makanan kini dimansuhkan dan pemilik boleh menjalankan operasi selama 24 jam mengikut syarat lesen operasi mereka.
“Selain itu, sempadan negara juga bakal dibuka dibuka bermula 1 April depan dan keputusan itu dibuat berdasarkan tiga perkara asas.
“Antara tiga perkara asas itu dibuat berdasarkan sains dan fakta terkini Covid-19 selain membandingkan keperluan pembukaan sempadan di negara lain di mana sebelum ini ia dihadkan,” katanya dalam satu sidang akhbar khas di sini tadi. -KOSMO! ONLINE


Hati tak sedap, petanda anak positif Covid-19 – Shakilla Khoriri
8 Mac 2022, 5:43 pm
PETALING JAYA – Keresahan yang menghantui pelakon Shakilla Khoriri sehingga membuatkan hatinya berasa tidak tenteram sejak beberapa hari lalu akhirnya bertukar menjadi mimpi buruk selepas puteri kesayangannya disahkan positif Covid-19.
Kongsi Shakilla, dia mula berasa tidak sedap hati apabila memikirkan anaknya, Ameena Sofia ketika kanak-kanak itu tinggal bersama bekas suaminya, Fizi Ali sejak beberapa hari lalu.
Selepas mengambil Ameena di rumah Fizi malam semalam, Shakilla mendapati anaknya itu berada dalam keadaan tidak sihat.
“Beberapa hari masa Ameena duduk dengan daddy dia, rasa macam ada sesuatu tak kena. Mimpi dia masuk hospital dua hari berturut-turut. Malam tadi masa ambil dia dari Fizi, dalam hati saya cakap anak saya tak okey.
“Dia mula muntah sejak malam tadi sampai ke pagi ini. Hati saya kuat cakap, ‘habislah anak aku kali ini’.
“Pagi ini Ameena bangun tak sempat sarapan, bawa dia ke klinik buat ujian calitan dan dapat jawapan yang buat saya betul-betul kecewa. Dia positif, saya negatif,” tulisnya dalam hantaran Instagram.

Ujar pelakon drama Saat Kau Takluk Cinta Ini itu lagi, ketika dimaklumkan tentang kesihatan anaknya yang disahkan positif, dia berasa kepalanya seperti dihempap batu besar.
Lebih memeritkan hati seorang ibu apabila melihat puteri kesayangannya itu dijangkiti wabak tersebut membuatkan Shakilla berasa sangat sedih sehingga mahu menggantikan tempat Ameena.
“Dalam hati fikir macam mana saya nak ganti tempat dia. Biar saya (yang sakit).
“Tapi saya percaya. Semua ini ada hikmah. Minggu depan Ameena masuk tiga tahun. Sedang saya sibuk siapkan sambutan hari lahir dia tapi diduga dengan ujian begini. Allah tahu yang sebaiknya,” kata Shakila.
Ameena Sofia merupakan anak hasil perkongsian hidup Shakilla bersama Fizi yang merupakan penyampai radio di stesen Suria FM.
Pasangan itu mendirikan rumah tangga pada 18 Februari 2018, namun mereka memilih haluan hidup masing-masing apabila mengesahkan sudah bercerai pada Disember tahun lalu. – KOSMO! ONLINE


Harga nikel melonjak seperti roket kerana perang Ukraine
Oleh KOSMO!

8 Mac 2022, 5:30 pm
LONDON – Harga nikel melonjak seperti roket sekali gus mencatat rekod baharu hari ini berikutan kebimbangan mengenai pengeluaran oleh Rusia ketika konflik Ukraine mendorong pasaran komoditi melambung tinggi.
Logam itu yang digunakan untuk membuat besi tahan karat dan bateri kenderaan elektrik, diniagakan pada harga AS$101,365 (RM423,655) setan untuk seketika, meningkat hampir dua kali ganda daripada paras tertinggi pada tahun 2007.
Ia kemudian lega dan diniagakan sekitar  AS$82,195 (RM343,534) satu tan.
Pencerobohan Rusia ke atas Ukraine dan sekatan Barat terhadap Moscow mencetuskan huru-hara dalam pasaran komoditi, menyebabkan harga semua barangan daripada minyak kepada gas hinggalah aluminium dan gandum melonjak, manakala pasaran ekuiti pula menjunam.
Rusia merupakan pengeluar nikel ketiga terbesar di dunia, kata penganalisis firma pengurusan aset OFI, Benjamin Louvet.
“Setakat ini, pengeluar logam utama di Rusia dikecualikan daripada sekatan Barat tetapi banyak syarikat dalam sektor ini diterajui kelompok oligarki (elit) yang rapat dengan Presiden Vladimir Putin.

“Impak sekatan Barat adalah signifikan memandangkan 37 peratus eksport Rusia adalah ke Belanda dan 16 peratus lagi ke Jerman,” katanya. – AFP


ADUN PBM bekerjasama dengan kerajaan negeri baharu
Oleh KHAIRUL MOHD. ALI

8 Mac 2022, 5:31 pm
JOHOR BAHRU – Parti Bangsa Malaysia (PBM) sedia untuk menjalin kerjasama politik dengan parti atau gabungan yang menubuhkan kerajaan negeri selepas 12 Mac ini sekiranya calon mereka diberi mandat oleh rakyat.
Naib Presiden Kanan PBM, Steven Choong Shiau Yoon berkata, rancangan tersebut dibuat bagi membolehkan Ahli Dewan Undangan Negeri (ADUN) mereka berkhidmat dengan lebih berkesan kepada penduduk setempat.
Menurutnya, perkara itu hanya boleh dilaksana sekiranya mereka bekerjasama dan berpihak kepada blok kerajaan.
“Memang kita hanya bertanding di empat kerusi DUN, dan sekiranya kami ada wakil, kita akan sokong kerajaan negeri baharu kerana itu kaedah terbaik untuk menyumbang secara positif kepada rakyat.
“Langkah yang dibuat ini sama seperti pendirian PBM di peringkat pusat iaitu wakil-wakil rakyat kami menyokong kerajaan semasa, jadi di peringkat negeri juga sama,” katanya dalam sidang akhbar sempena pelancaran manifesto PBM untuk Pilihan Raya Negeri (PRN) Johor ini. – KOSMO! ONLINE


Pembelaan Rosmah hanya penafian – pendakwaan
Oleh NUZULSHAM SHAMSUDDIN

8 Mac 2022, 5:37 pm
KUALA LUMPUR – Pihak pendakwaan mengatakan pembelaan Datin Seri Rosmah Mansor terhadap kes rasuah yang dihadapi adalah penafian kosong dan gagal menimbulkan sebarang keraguan munasabah.
Dalam hujahan bertulis yang difailkan pihak pendakwaan pada Jumaat lalu, pendakwaaan berkata, Rosmah dalam pembelaannya, mendakwa beliau adalah mangsa konspirasi yang menyebabkannya menghadapi pertuduhan di mahkamah.
Pada masa sama, Rosmah menafikan dakwaan bahawa beliau mengarahkan bekas pegawai khasnya Datuk Rizal Mansor, untuk meminta rasuah bagi dirinya.
“Persoalannya, adakah Rizal mempunyai kedudukan yang cukup besar dari segi politik untuk membuat tuntutan itu bagi dirinya sendiri.
“Memandangkan tertuduh mempunyai kedudukan yang tinggi dan berdasarkan fakta bahawa dalam kata-katanya sendiri bahawa dia “tidur dengan PM”, adalah sangat tidak mungkin Rizal membuat tuntutan untuk dirinya sendiri,” kata pendakwaan.
Justeru pendakwaan menegaskan, pembelaan Rosmah gagal untuk menangkis anggapan niat rasuah melalui imbangan kebarangkalian.

Sebelum ini Hakim Mahkamah Tinggi Mohamed Zaini Mazlan menetapkan 5 April ini untuk pihak-pihak berhujah. – KOSMO! ONLINE


Dua perumahan PGBF terbengkalai akan diselesaikan
Oleh MASTURAH SURADI

8 Mac 2022, 5:56 pm
KOTA TINGGI – Isu Perumahan Generasi Baharu Felda (PGBF) yang berbaki di dua Felda lagi di Johor dijangka akan dapat diselesaikan melalui kaedah baru.
Pengerusi Felda, Datuk Seri Idris Jusoh berkata, proses berkenaan akan dilaksanakan tahun ini melibatkan PGBF yang terbengkalai di Felda Bukit Aping Timur dan juga Felda Pasak.
“PGBF yang terbengkalai hanya dua rancangan sahaja yang lain dalam proses siap, dalam pembinaan juga ada yang sudah duduki.
“Dua rancangan itu kita akan buat gunakan kaedah berbeza bukan kaedah lama untuk selesaikan. Dahulu kita selesaikan bagi pembinaan yang sudah 70 peratus ke atas dan sekarang kita selesaikan yang sebelumnya dan ada rumah yang kini telah diduduki.
“Ini isu lama yang sedang kita usahakan dan esok isu besar berkenaan isu lot generasi kedua akan diumumkan Perdana Menteri dan Menteri Besar dalam majlis di Felda Lok Heng esok. Beberapa langkah untuk selesaikan isu lot tanah generasi akan diumumkan nanti,”katanya.
Beliau berkata demikian kepada media selepas hadir program ramah mesra bersama warga Felda Air Tawar 2 yang turut dihadiri calon Barisan Nasional (BN) Dewan Undangan Negeri (DUN) Johor Lama, Norlizah Noh. – KOSMO! ONLINE


Negara memasuki Fasa ‘Peralihan Ke Endemik’ 1 April ini
Oleh MOHD RIDZAUDDIN ROSLAN

8 Mac 2022, 5:43 pm
PETALING JAYA- Rakyat di negara ini boleh menarik nafas lega dalam menjalani kehidupan seharian selepas Malaysia bakal memasuki fasa endemik dalam pengurusan Covid-19 bermula 1 April depan.
Perdana Menteri, Datuk Seri Ismail Sabri Yaakob berkata, pengumuman ke fasa endemik itu dibuat sebagai satu strategi untuk membolehkan rakyat Malaysia menjalani kehidupan normal selepas dua tahun melawan Covid-19.
“Negara akan memasuki fasa endemik bermula 1 April depan, fasa ini sementara sebelum negara beralih ke fasa seterusnya selepas diumumkan oleh Pertubuhan Kesihatan Sedunia (WHO),”katanya pada satu sidang akhbar khas di sini hari ini. -KOSMO! ONLINE


[KEMASKINI] Operasi cari mangsa runtuhan ambil masa
Oleh ASLIZA MUSA

8 Mac 2022, 5:03 pm
IPOH – Tempoh masa diperlukan antara satu hingga dua hari untuk mencari seorang mangsa yang tertimbus dalam runtuhan batu di tapak kuari dekat Keramat Pulai, Jalan Simpang Pulai-Cameron Highlands di sini.
Ketua Polis Perak, Datuk Mior Faridalathrash Wahid berkata, ia berikutan berlaku pergerakan tanah di kawasan runtuhan selain bergantung keadaan cuaca.
Katanya, pasukan penyelamat kini menunggu hasil kajian Jabatan Mineral dan Geosains (JMG) bagi melaksanakan operasi mencari dan menyelamat kedua-dua mangsa.
“Dalam kejadian berlaku pukul 9.15 pagi itu, dua mangsa cedera dengan seorang daripada mereka patah kaki manakala dua mangsa lagi dipercayai masih berada di bawah runtuhan batu.
“Kerja-kerja mencari dan menyelamat telah pun dimulakan tadi namun dihentikan atas nasihat JMG selepas mengesan pergerakan tanah,” katanya ketika ditemui selepas meninjau lokasi runtuhan di sini hari ini.
Turut berada di lokasi ialah Pengarah Jabatan Bomba dan Penyelamat Malaysia (JBPM) Perak, Azmi Osman.

Menurutnya, punca runtuhan batu masih dalam siasatan dan ketika kejadian tiada kerja-kerja meletupkan batu dijalankan.
Katanya, semakan mendapati syarikat yang menjalankan aktiviti perlombongan kuari itu juga mempunyai lesen yang sah. – KOSMO! ONLINE


Pemandu lori nyaris maut rempuh lori kontena
Oleh NORHAYATI YAHAYA

8 Mac 2022, 5:18 pm
SHAH ALAM – Seorang pemandu lori muatan tanah nyaris maut apabila kenderaan dipandunya merempuh sebuah lori kontena di susur keluar Lebuh Raya Shah Alam (Kesas) ke Jalan Kebun tengah hari tadi.
Dalam kejadian pukul 12.33 tengah hari itu, mangsa berusia 37 tahun dilaporkan tersepit pada bahagian pemandu sebaik kenderaannya merempuh lori kontena dari arah belakang.
Pengarah Bomba dan Penyelamat Selangor, Norazam Khamis berkata, pihaknya menerima panggilan pukul 12.23 tengah hari dengan enam anggota termasik pegawai dari Balai Bomba dan Penyelamat Andalas tiba ke lokasi kejadian kira-kira seminit kemudian.
“Berdasarkan laporan awal, kejadian kemalangan berlaku melibatkan sebuah lori kontena dirempuh dari belakang oleh sebuah lori muatan tanah.
“Akibat rempuhan itu, pemandu lori muatan tanah terbabit tersepit pada bahagian pemandu dan anggota kita berjaya mengeluarkan mangsa,” katanya dalam kenyataan hari ini.
Mengulas lanjut, Norazam memberitahu, mangsa dilaporkan mengalami kecederaan pada kaki kanan dan diserahkan kepada pihak ambulan untuk rawatan lanjut. -KOSMO! ONLINE


Majlis Perundingan Koperasi Kariah Masjid bakal dibentuk – Idris
Oleh AMREE AHMAD

8 Mac 2022, 5:13 pm
SEPANG – Kerajaan akan menubuhkan Majlis Perundingan Koperasi Kariah Masjid dalam masa terdekat untuk memperkasakan lagi gerakan koperasi yang melibatkan masyarakat Islam.
Menteri di Jabatan Perdana Menteri (Hal Ehwal Agama), Datuk Idris Ahmad berkata, majlis itu bakal membentuk dasar, rancangan dan inisiatif berkaitan pembangunan koperasi berkenaan.
”Insya-Allah, kita memang bersedia untuk mewujudkan majlis konsultasi tersebut yang akan dapat bertukar idea bernas ke arah menjayakan sasaran banyak koperasi kariah,” katanya pada sidang akhbar selepas merasmikan penutup Konvensyen Koperasi Kariah Masjid Peringkat Kebangsaan 2022 di Hotel Movenpick KLIA, di sini hari ini.
Pada ketika ini hanya terdapat sebanyak 462 buah koperasi kariah masjid telah didaftarkan SKM dengan melibatkan keahlian sekitar 38,000 anggota dan jumlah aset melebihi RM29 juta.
Mengulas lanjut, Idris berkata, majlis berkenaan akan dianggotai bersama Jabatan Kemajuan Islam Malaysia (Jakim), kementerian berkaitan dan pihak berkuasa agama peringkat negeri.
“Kita harus sedar koperasi kariah masjid main peranan besar dalam memenuhi isu keperluan ummah kepada produk halalan toyyiban yang masih banyak peluang belum diisi,” katanya.

Beliau memberi contoh bekalan lembu korban setiap kali Hari Raya Aidiladha yang ditampung penternak bukan Islam sedangkan potensi itu sepatutnya diteroka koperasi kariah masjid.
Justeru, beliau menyeru agar lebih banyak masjid di negara ini yang belum lagi menubuhkan koperasi kariah untuk tidak melepaskan peluang itu sebagai agenda tuntutan fardu kifayah. – KOSMO! ONLINE


Tiada laporan kecurian ketika banjir di Tumpat
Oleh ROSALWANI CHE SOH

8 Mac 2022, 4:58 pm
TUMPAT – Ibu Pejabat Polis Daerah Tumpat tidak menerima sebarang laporan melibatkan kecurian di rumah mangsa yang terjejas akibat banjir minggu lalu.
Ketua Polis Daerah Tumpat, Superintendan Mohd. Azmir Damiri, berkata, setakat ini, polis hanya menerima laporan berkaitan kemusnahan harta benda termasuk kehilangan haiwan peliharaan, kerosakan tanaman dan rumah mangsa banjir.
Menurutnya, sepanjang kejadian banjir baru-baru ini, anggota dan pegawai menjalankan pemantauan 24 jam dengan rondaan bot di kawasan terjejas
“Meskipun polis menjalankan kawalan, penduduk tetap perlu mengambil langkah waspada. Ada mangsa banjir tetap mengawasi rumah ketika ahli keluarga mereka berpindah ke pusat pemindahan sementara (PPS).
“Keadaan banjir termenung kali ini agak teruk berbanding situasi banjir kuning pada 2014 lalu. Balai Polis Kuala Jambu dan Balai Polis Simpangan di sini juga ditenggelami banjir setinggi 1.5 meter,” katanya ketika ditemui pemberita selepas bergotong-royong membersihkan Balai Polis Kuala Jambu di sini hari ini.
Hadir sama, Ketua Balai Polis Kuala Jambu, Sarjan Mejar Nik Mohd. Nazri Nik Jaafar.

Jelas beliau, meskipun kedua-dua balai itu ditenggelami banjir, operasi masih berjalan seperti biasa termasuk menerima laporan daripada penduduk. – KOSMO! ONLINE


Banjir : Segera naik taraf ban Taman Sri Muda
Oleh ISKANDAR SHAH MOHAMED

8 Mac 2022, 5:21 pm
SHAH ALAM – Penduduk Taman Sri Muda, Seksyen 25 di sini, meminta pihak berwajib mempercepatkan pelaksanaan menaik taraf ban di pintu air kawasan itu bagi mengelak tragedi banjir buruk berulang.
Rata-rata mangsa kini masih trauma sehingga terpaksa keluar rumah dengan membawa kenderaan dan pakaian sekiranya berlaku limpahan air di kawasan tersebut.
Seorang penduduk, Madawi Surip, 39, dia terkejut melihat orang ramai mengerumuni kawasan rumahnya kira-kira pukul 6 petang kelmarin.
“Pada waktu itu, keadaan agak kecoh dan ramai penduduk termasuk jiran sudah keluar dengan membawa kenderaan serta pakaian.
“Sebagai persediaan, saya juga membawa barangan penting ke tingkat atas rumah kerana masih trauma dengan banjir yang memusnahkan semua harta benda sebelum ini,” katanya ketika ditemui Kosmo! hari ini.
Semalam, penduduk kawasan itu panik apabila air Sungai Klang melimpah menerusi ban di kawasan pintu air tersebut, kira-kira pukul 6 petang sebelum surut pukul 9 malam hari sama. – KOSMO! ONLINE.


Angkasa sasar 10,000 masjid, surau tubuh koperasi kariah
Oleh AMREE AHMAD

8 Mac 2022, 5:07 pm
SEPANG – Angkatan Koperasi Kebangsaan Malaysia Berhad (Angkasa) menyasarkan sejumlah 10,000 buah masjid dan surau di negara ini bakal menubuhkan koperasi kariah.
Presidennya, Datuk Seri Dr. Abdul Fattah Abdullah berkata, keyakinan itu berdasarkan potensi besar dalam jangka panjang yang mampu menggerakkan aktiviti masyarakat setempat.
“Setakat ini, pihak Angkasa sudah pun berjaya mengenal pasti sekitar 10,000 buah masjid dan surau seluruh negara secara berperingkat untuk penubuhan koperasi kariah,” katanya.
Beliau menyatakan demikian pada sidang akhbar selepas menghadiri penutup Konvensyen Koperasi Kariah Masjid Peringkat Kebangsaan 2022 di Hotel Movenpick KLIA, di sini hari ini.
Terdahulu, Menteri di Jabatan Perdana Menteri (Hal Ehwal Agama), Datuk Idris Ahmad merasmikan konvensyen berkenaan dan disaksikan Timbalan Menteri Pembangunan Usahawan dan Koperasi, Datuk Muslimin Yahya.
Mengulas lanjut, Abdul Fattah berkata, setakat ini hanya 462 buah koperasi kariah masjid telah didaftarkan SKM dengan keahlian 38,000 anggota dan jumlah aset yang melebihi RM29 juta.

“Bilangan ini sebenarnya masih kecil lagi kerana di seluruh negara, kita ada 6,514 buah masjid dan 18,279 buah surau yang direkodkan Jabatan Kemajuan Islam Malaysia (Jakim),” katanya.
Justeru ujarnya, bagi mencapai matlamat tersebut, Angkasa menetapkan sasaran minimum 10 peratus daripada jumlah keseluruhan premis itu setiap tahun menubuhkan koperasi kariah. – KOSMO! ONLINE


Pasangan kekasih didakwa edar syabu lebih 260 kg
Oleh NUZULSHAM SHAMSUDDIN

8 Mac 2022, 4:54 pm
KUALA LUMPUR – Sepasang kekasih didakwa di Mahkamah Majistret di sini hari ini atas pertuduhan mengedar dadah jenis syabu lebih 260 kilogram (kg) di sebuah kondominium Februari lalu.
Bagaimanapun tiada sebarang pengakuan direkodkan daripada kedua-dua tertuduh iaitu Adam Tan Seng Tek, 30, yang merupakan seorang nelayan dan kekasihnya Nguyen Thi Kim Thanh ,30, yang merupakan wanita warga Vietnam selepas pertuduhan dibacakan terhadap mereka dalam bahasa Mandarin di hadapan Majistret Wong Chai Sia.
Pengakuan tidak direkodkan kerana kes tersebut di bawah bidang kuasa Mahkamah Tinggi.
Mengikut pertuduhan, kedua-dua tertuduh didakwa bersama-sama mengedar dadah berbahaya jenis methamphetamine (syabu) anggaran berat 260,580 gram (260.58 kg) di sebuah unit kondominum di Kiara Jalil di sini pukul 9.30 malam pada 24 Februari lalu.
Berikutan itu pertuduhan dikemukakan mengikut Seksyen 39B Akta Dadah Berbahaya 1952 dan boleh dihukum dibawah Seksyen 39B(2) akta sama yang memperuntukkan gantung sampai mati atau penjara seumur hidup dan sebatan tidak kurang 15 sebatan jika sabit kesalahan.
Dalam prosiding hari ini, pendakwaan dikendalikan Timbalan Pendakwa Raya  G.Phulrani Kaur manakala kedua-dua tertuduh diwakili peguam Kee Wei Lon dan Low Wei Loke.

Mahkamah kemudian menetapkan 11 Mei ini untuk sebutan semula kes.
Pada 28 Februari lalu, media melaporkan polis berjaya membongkar sindiket yang menjadikan kondominium sebagai tempat penyimpanan dadah terbongkar dalam serbuan di ibu negara.
Pengarah Jabatan Siasatan Jenayah Narkotik (JSJN) Bukit Aman, Datuk Ayob Khan Mydin Pitchay berkata, dua serbuan sepasukan JSJN Kuala Lumpur itu bertindak menahan dua suspek terdiri seorang lelaki tempatan dan wanita Vietnam dengan rampasan dadah jenis syabu lebih 260 kg bernilai RM9.3 juta. -KOSMO! ONLINE


Kerja pembersihan pasca banjir di Kuala Lumpur masih diteruskan
Oleh HARRITH HISHAM

8 Mac 2022, 4:50 pm
PETALING JAYA – Alam Flora Sdn. Bhd. (Alam Flora) giat menjalankan kerja-kerja pembersihan lumpur dan sedimen pasca banjir di kawasan-kawasan yang terjejas di sekitar Lembah Klang, semalam.
Timbalan Pengurus Besar Operasi Alam Flora, Raja Kamal Azizol Raja Ibrahim berkata, sejak malam tadi, kerja-kerja pembersihan tersebut masih diteruskan sehingga hari ini.
“Alam Flora telah mengaktifkan pasukan Unit Khas yang terdiri daripada empat pasukan dimana setiap pasukan mempunyai dua pemandu dan empat kru unit khas.
“Mereka turut dilengkapi dengan jet air dan mesin sedut untuk membersihkan permukaan jalan dan longkang,” katanya dalam satu kenyataan hari ini.
Semalam, beberapa kawasan di sekitar Lembah Klang dilaporkan mengalami fenomena banjir kilat sehingga timbunan sampah sarap serta lumpur dihanyutkan bersama air banjir. – KOSMO! ONLINE


Lelaki maut digilis jentolak ketika buang air
Oleh KOSMO!

8 Mac 2022, 5:00 pm
TALLAHASSEE, FLORIDA – Seorang lelaki maut digilis  jentolak ketika dia menggunakan tandas mudah alih di sebuah tapak pelupusan sampah di negeri  Florida, Amerika Syarikat, lapor akhbar Metro UK semalam.
Aaron Henderson, 40, yang bertugas sebagai pengawal trafik,  terbunuh ketika kakitangan tapak pelupusan sampah North Central bersiap sedia untuk menyimpan peralatan dan menghentikan operasi di situ.
Menurut Pejabat Sherif Daerah Polk, ketika kejadian, seorang pengendali jentolak memandu jentera berat itu ke atas sebuah tambak pada petang Jumaat lalu. Penglihatannya dilaporkan terhalang oleh bilah tinggi pelantar.
Bagaimanapun, ketika sedang meratakan tanah dan memusing jentolak tersebut, lelaki berkenaan terdengar bunyi runtuhan kuat dan menyedari bahawa dia telah menggilis sebuah tandas mudah alih.
“Lelaki itu dengan segera keluar dari jentolak dan berlari ke arah tandas itu untuk memeriksa sekiranya terdapat seseorang berada di dalamnya.
“Dia kemudian menemui Henderson dalam keadaan tidak bergerak di dalam tandas itu,” kata pejabat sherif.

Henderson disahkan mati di tempat kejadian.
Pihak berkuasa menyifatkan insiden itu sebagai kemalangan industri yang tragik dalam siasatan awal. – AGENSI


Pendeposit lebih 18 tahun perlu tukar status
Oleh MOHD RIDZAUDDIN ROSLAN

8 Mac 2022, 5:15 pm
PETALING JAYA- Lembaga Tabung Haji (TH) memberi peringatan kepada pendeposit melebihi umur 18 tahun namun masih memegang Akaun Kanak-Kanak di bawah jagaan untuk bertukar kepada status Akaun Dewasa.
Pemangku Pengarah Eksekutif Operasi TH, Mohamed Ameen Abd. Wahab berkata, penukaran status itu perlu dibuat sebelum 1 Mei 2022 berikutan akaun di bawah jagaan hanya boleh ditadbir oleh penjaga bagi kanak-kanak berumur bawah 18 tahun sahaja.
“Pengumuman pelanjutan tempoh pada bulan November lalu adalah untuk memberi peluang kepada pendeposit yang berumur 18 tahun ke atas dan penjaga untuk melakukan proses penukaran status di cawangan-cawangan TH berdekatan.
“TH akan melaksanakan proses pembekuan transaksi pengeluaran sekiranya pendeposit gagal menukar status akaun bermula Isnin, 2 Mei 2022,” katanya dalam satu kenyataan di sini tadi.
Katanya, dalam masa sama status link akaun antara akaun penjaga di bank dan Akaun Kanak-Kanak di TH akan terbatal serta pendaftaran haji juga tidak dapat dilakukan.
“TH menyarankan kepada semua ibu bapa dan penjaga untuk datang bersama anak tersebut ke cawangan TH yang berdekatan bagi menukar status Akaun Kanak-Kanak ke Akaun Dewasa agak tidak timbul kesulitan di masa akan datang.

“TH mengambil langkah ini bagi memastikan semua akaun pendeposit yang mencapai 18 tahun diuruskan oleh pendeposit itu sendiri dan rekod maklumat serta biometrik pendeposit berumur 18 tahun tersebut dikemas kini,” ujarnya.
Pada masa sama, TH juga menyarankan semua pendepositnya untuk memastikan akaun mereka
kekal berstatus aktif untuk terus menikmati manfaat menyimpan di institusi itu termasuk simpanan dijamin kerajaan, menerima agihan keuntungan, pengecualian cukai pendapatan selain menyertai pelbagai kempen anjuran TH.
Untuk sebarang pertanyaan berkaitan akaun atau sebarang perkhidmatan TH, orang ramai boleh merujuk di laman web rasmi, www.tabunghaji.gov.my atau terus menghubungi talian Khidmat Pelanggan (THCC) di 03-6207 1919. -KOSMO! ONLINE


Lelaki racun isteri selepas diusir dari rumah
Oleh KOSMO!

9 Mac 2022, 9:30 pm
JAKARTA – Seorang lelaki di Dusun Kemuning dalam wilayah Jawa Timur tergamak meracun isterinya sehingga mati dengan alasan sakit hati kerana diusir dari rumah, lapor laman BeritaJatim, semalam.
Samiro Putra,45, berkata, dia meletakkan sisa racun tikus di dalam jag air kopi yang disediakan di warung milik mangsa.
“Saya sakit hati kerana diusir keluar rumah selepas 23 tahun hidup bersama. Saya tiada wang dan hilang tempat tinggal.
“Namun saya tidak berniat membunuh, saya cuma mahu memberinya pengajaran. Saya tidak sangka isteri, Ponisri, meminumnya sehingga habis bersama pelanggan warung, Nur Ahmadi Wijaya,” ujarnya.
Dalam sidang akhbar bersama polis, Samiro mengaku menyesal atas perbuatannya dan tidak menyangka niatnya untuk ‘mengajar’ isteri akhirnya bertukar menjadi kes bunuh. – Agensi


Sabah kutip tiga mata pertama
Oleh MUHAMMAD ZUHAILY BADLISHAH

9 Mac 2022, 9:32 pm
SABAH FC berjaya merakam kemenangan pertama dalam kempen Liga Super musim ini selepas menewaskan Petaling Jaya City (PJ City) FC 3-1 di Stadium Likas, Kota Kinabalu sebentar tadi.
Tiga mata berharga itu pastinya kembali mencerikan Ketua Jurulatih Sabah, Datuk Ong Kim Swee selepas menyaksikan skuad bimbingannya tewas mengejut 0-1 kepada Negeri Sembilan pada aksi pertama minggu lalu.
Kali ini, barisan pemain The Rhinos mempamerkan prestasi lebih bertenaga dengan gerakan-gerakan menarik dilancarkan jentera serangan ke arah gawang PJ City.
Ia berjaya menghasilkan gol pertama buat Sabah menerusi tandukan Jackson de Souza yang menyambut baik hantaran daripada sepakan percuma Baddrol Bakhtiar pada minit ke-16.
Baddrol yang menggalas peranan sebagai ketua pasukan, terus memainkan peranan penting apabila mencipta bantuan jaringan kedua dengan kali ini melalui sepakan penjuru yang disambut baik oleh Pessoa Neto pada minit ke-35.
Bagaimanapun, PJ City berjaya bangkit merapatkan jurang dengan menjaringkan gol pertama melalui S. Kumaahran yang dilangsung tidak dikawal barisan pertahanan Sabah pada mint ke-45.

Hasrat skuad bimbingan P. Maniam untuk mencari gol penyamaan di separuh masa kedua tidak kesampaian, sebaliknya Sabah yang berjaya meledak jaringan ketiga dalam aksi itu.
Gol tersebut hadir menerusi rembatan lencong menarik menerusi sepakan percuma yang diambil pemain sayap lincah import dari Indonesia, Saddil Ramdani pada minit ke-48.
Kemenangan itu pastinya melonjakkan semangat para pemain Sabah yang selepas ini akan menanti pasukan dari Liga M3, Respect FC untuk aksi pusingan pertama Piala FA di Stadium Likas pada 12 Mac ini.
PJ City pula yang berjaya menewaskan Melaka United 1-0 minggu lepas, akan melayan kunjungan pasukan Liga Premier, Kelantan FC untuk aksi pusingan pertama Piala FA pada 13 Mac ini. – KOSMO! ONLINE